
Euroopan parlamentti, joka
–	ottaa huomioon Euroopan unionin perusoikeuskirjan,
–	ottaa huomioon Euroopan ihmisoikeussopimuksen,
–	ottaa huomioon Euroopan unionista tehdyn sopimuksen (SEU) 2, 3, 8, 21 ja 23 artiklan,
–	ottaa huomioon Euroopan unionin toiminnasta tehdyn sopimuksen (SEUT) 17 ja 207 artiklan,
–	ottaa huomioon ihmisoikeuksien yleismaailmallisen julistuksen ja muut YK:n ihmisoikeussopimukset ja -asiakirjat,
–	ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen,
–	ottaa huomioon taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen,
–	ottaa huomioon vuonna 1949 tehdyn Geneven sopimuksen sotavankien kohtelusta,
–	ottaa huomioon vuonna 1951 tehdyn Yhdistyneiden kansakuntien pakolaissopimuksen ja siihen vuonna 1967 liitetyn pöytäkirjan, 
–	ottaa huomioon vuonna 1948 tehdyn Yhdistyneiden kansakuntien yleissopimuksen joukkotuhontana pidettävän rikoksen ehkäisemiseksi ja rankaisemiseksi ja YK:n ihmisoikeusneuvoston 22. kesäkuuta 2020 antaman päätöslauselman 43/29 joukkotuhonnan ehkäisemisestä,
–	ottaa huomioon 18. joulukuuta 1979 tehdyn kaikkinaisen naisten syrjinnän poistamista koskevan Yhdistyneiden kansakuntien yleissopimuksen,
–	ottaa huomioon 10. joulukuuta 1984 tehdyn kidutuksen ja muun julman, epäinhimillisen tai halventavan kohtelun tai rangaistuksen vastaisen Yhdistyneiden kansakuntien yleissopimuksen ja siihen liitetyn, 18. joulukuuta 2002 hyväksytyn valinnaisen pöytäkirjan,
–	ottaa huomioon 12. joulukuuta 2006 tehdyn Yhdistyneiden kansakuntien yleissopimuksen vammaisten henkilöiden oikeuksista ja siihen liitetyn, 13. joulukuuta 2006 hyväksytyn valinnaisen pöytäkirjan,
–	ottaa huomioon vuonna 1976 tehdyn kansainvälisen yleissopimuksen apartheid-rikosten tukahduttamiseksi ja rankaisemiseksi,
–	ottaa huomioon 25. marraskuuta 1981 annetulla Yhdistyneiden kansakuntien yleiskokouksen päätöslauselmalla 36/55 vahvistetun julistuksen kaikkinaisen uskontoon tai uskoon perustuvan syrjinnän ja suvaitsemattomuuden poistamisesta,
–	ottaa huomioon 18. joulukuuta 1992 annetun Yhdistyneiden kansakuntien julistuksen kansallisiin tai etnisiin, uskonnollisiin ja kielellisiin vähemmistöihin kuuluvien henkilöiden oikeuksista,
–	ottaa huomioon Yhdistyneiden kansakuntien yleiskokouksen 9. joulukuuta 1998 yksimielisesti päätöslauselmalla 53/144 hyväksymän julistuksen ihmisoikeuksien puolustajista,
–	ottaa huomioon 13. syyskuuta 2007 annetun Yhdistyneiden kansakuntien julistuksen alkuperäiskansojen oikeuksista,
–	ottaa huomioon 28. syyskuuta 2018 annetun Yhdistyneiden kansakuntien julistuksen pienviljelijöiden ja muiden maaseudulla työskentelevien ihmisten oikeuksista,
–	ottaa huomioon Kairon kansainvälisen väestö- ja kehityskonferenssin vuoden 1994 toimintaohjelman ja sen tarkistuskonferenssit,
–	ottaa huomioon 20. marraskuuta 1989 tehdyn Yhdistyneiden kansakuntien yleissopimuksen lapsen oikeuksista ja siihen liitetyt, 25. toukokuuta 2000 hyväksytyt kaksi valinnaista pöytäkirjaa,
–	ottaa huomioon 24. joulukuuta 2014 voimaan tulleen Yhdistyneiden kansakuntien asekauppasopimuksen ja 5. kesäkuuta 1998 hyväksytyt aseiden vientiä koskevat EU:n käytännesäännöt, 
–	ottaa huomioon syyskuussa 1995 hyväksytyn Yhdistyneiden kansakuntien Pekingin julistuksen ja toimintaohjelman sekä sen tarkistuskonferenssit,
–	ottaa huomioon 25. syyskuuta 2015 hyväksytyn YK:n kestävän kehityksen toimintaohjelman Agenda 2030 ja erityisesti sen tavoitteet 1, 3, 4, 5, 8, 10 ja 16,
–	ottaa huomioon 19. joulukuuta 2018 hyväksytyn muuttoliikettä koskevan Yhdistyneiden kansakuntien Global Compact -aloitteen ja 17. joulukuuta 2018 hyväksytyn pakolaisia koskevan Yhdistyneiden kansakuntien Global Compact -aloitteen,
–	ottaa huomioon 17. heinäkuuta 1998 hyväksytyn Kansainvälisen rikostuomioistuimen Rooman perussäännön, joka tuli voimaan 1. heinäkuuta 2002,
–	ottaa huomioon 10. huhtikuuta 2006 tehdyn Euroopan unionin ja Kansainvälisen rikostuomioistuimen välisen yhteistyö- ja avunantosopimuksen[footnoteRef:1], [1:  	EUVL L 115, 28.4.2006, s. 50, ELI: http://data.europa.eu/eli/agree_internation/2006/313/oj.] 

–	ottaa huomioon 4. huhtikuuta 1997 tehdyn Euroopan neuvoston yleissopimuksen ihmisoikeuksien ja ihmisarvon suojaamisesta biologian ja lääketieteen alalla ja siihen liitetyt pöytäkirjat, 16. toukokuuta 2005 tehdyn Euroopan neuvoston yleissopimuksen ihmiskaupan vastaisesta toiminnasta ja 25. lokakuuta 2007 tehdyn Euroopan neuvoston yleissopimuksen lasten suojelemisesta seksuaalista riistoa ja seksuaalista hyväksikäyttöä vastaan,
–	ottaa huomioon naisiin kohdistuvan väkivallan ja perheväkivallan ehkäisemisestä ja torjumisesta 11. toukokuuta 2011 tehdyn Euroopan neuvoston yleissopimuksen (Istanbulin yleissopimus), jota kaikki jäsenvaltiot eivät ole ratifioineet mutta joka tuli voimaan EU:ssa 1. lokakuuta 2023,
–	ottaa huomioon 28. huhtikuuta 1983 tehdyn ihmisoikeuksien ja perusvapauksien suojaamista koskevan Euroopan neuvoston yleissopimuksen kuudennen ja kolmannentoista pöytäkirjan kuolemanrangaistuksen poistamisesta,
–	ottaa huomioon rajoittavista toimenpiteistä vakavien ihmisoikeusloukkausten ja ‑rikkomusten torjumiseksi 7. joulukuuta 2020 annetun neuvoston asetuksen (EU) 2020/1998[footnoteRef:2], [2:  	EUVL L 410 I, 7.12.2020, s. 1, ELI: http://data.europa.eu/eli/reg/2020/1998/oj.] 

–	ottaa huomioon naapuruus-, kehitys- ja kansainvälisen yhteistyön välineen – Globaali Eurooppa perustamisesta 9. kesäkuuta 2021 annetun Euroopan parlamentin ja neuvoston asetuksen (EU) 2021/947[footnoteRef:3],  [3:  	EUVL L 209, 14.6.2021, s. 1, ELI: http://data.europa.eu/eli/reg/2021/947/oj.] 

–	ottaa huomioon 22. tammikuuta 2024 hyväksytyt neuvoston päätelmät EU:n prioriteeteista YK:n ihmisoikeusfoorumeilla vuonna 2024,
–	ottaa huomioon ihmisoikeuksia ja demokratiaa koskevan EU:n toimintasuunnitelman 2020–2024, jonka neuvosto hyväksyi 17. marraskuuta 2020, ja sen 9. kesäkuuta 2023 tehdyn väliarvioinnin,
–	ottaa huomioon 27. toukokuuta 2024 annetut neuvoston päätelmät ihmisoikeuksia ja demokratiaa koskevan EU:n toimintasuunnitelman 2020–2024 mukauttamisesta monivuotiseen rahoituskehykseen 2021–2027,
–	ottaa huomioon sukupuolten tasa-arvon edistämistä koskevan kolmannen EU:n toimintasuunnitelman (GAP III) – kunnianhimoinen ohjelma sukupuolten tasa-arvon ja naisten vaikutusvallan lisäämiseksi EU:n ulkoisissa toimissa (JOIN(2020)0017),
–	ottaa huomioon sukupuolten tasa-arvoa koskevan EU:n strategian 2020–2025 (COM(2020)0152),
–	ottaa huomioon hlbtiq-henkilöiden tasa-arvoa koskevan EU:n strategian 2020–2025 (COM(2020)0698),
–	ottaa huomioon lasten oikeuksia koskevan EU:n strategian (COM(2021)0142),
–	ottaa huomioon vammaisten henkilöiden oikeuksia koskevan EU:n strategian 2021–2030 (COM(2021)0101),
–	ottaa huomioon EU:n rasismintorjunnan toimintasuunnitelman 2020–2025 (COM(2020)0565),
–	ottaa huomioon romanien tasa-arvoa, osallisuutta ja osallistumista koskevan EU:n strategiakehyksen (COM(2020)0620),
–	ottaa huomioon neuvoston 14. kesäkuuta 2004 hyväksymät ja vuonna 2008 tarkistetut ihmisoikeuksien puolustajia koskevat EU:n suuntaviivat sekä toiset niiden täytäntöönpanoa koskevat ohjeet, jotka hyväksyttiin vuonna 2020,
–	ottaa huomioon neuvoston 8. joulukuuta 2008 hyväksymät EU:n suuntaviivat naisiin kohdistuvan väkivallan ja kaikkien naisiin kohdistuvien syrjintämuotojen torjunnasta,
–	ottaa huomioon vuonna 2005 annetut ja vuonna 2009 päivitetyt EU:n suuntaviivat kansainvälisen humanitaarisen oikeuden noudattamisen edistämiseksi,
–	ottaa huomioon neuvoston 12. huhtikuuta 2013 päivittämät kuolemanrangaistusta koskevat EU:n suuntaviivat,
–	ottaa huomioon 24. kesäkuuta 2013 hyväksytyt EU:n suuntaviivat hlbti-henkilöiden kaikkien ihmisoikeuksien toteutumisen edistämiseksi ja suojelemiseksi,
–	ottaa huomioon neuvoston 24. kesäkuuta 2013 hyväksymät EU:n suuntaviivat uskonnon- ja vakaumuksenvapauden edistämiseksi ja suojelemiseksi,
–	ottaa huomioon neuvoston 12. toukokuuta 2014 hyväksymät sananvapautta verkossa ja verkon ulkopuolella koskevat EU:n suuntaviivat,
–	ottaa huomioon neuvoston 18. maaliskuuta 2019 hyväksymät EU:n suuntaviivat syrjimättömyydestä ulkoisessa toiminnassa,
–	ottaa huomioon neuvoston 17. kesäkuuta 2019 hyväksymät turvallista juomavettä ja sanitaatiota koskevat EU:n suuntaviivat,
–	ottaa huomioon neuvoston 16. syyskuuta 2019 hyväksymät tarkistetut EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä,
–	ottaa huomioon neuvoston 22. helmikuuta 2021 hyväksymät EU:n suuntaviivat ihmisoikeuksista kumppanimaiden / kolmansien maiden kanssa käytävistä vuoropuheluista,
–	ottaa huomioon neuvoston 24. kesäkuuta 2024 hyväksymät EU:n suuntaviivat lapsista aseellisissa selkkauksissa,
–	ottaa huomioon 12. syyskuuta 2012 annetun komission tiedonannon ”Demokratian ja kestävän kehityksen juuret: EU:n suhtautuminen kansalaisyhteiskuntaan ulkosuhteissa” (COM(2012)0492),
–	ottaa huomioon 10. maaliskuuta 2023 annetut neuvoston päätelmät kansalaistoiminnan roolista perusoikeuksien suojelemisessa ja edistämisessä EU:ssa,
–	ottaa huomioon yritysten kestävää toimintaa koskevasta huolellisuusvelvoitteesta ja direktiivin (EU) 2019/1937 ja asetuksen (EU) 2023/2859 muuttamisesta 13. kesäkuuta 2024 annetun Euroopan parlamentin ja neuvoston direktiivin (EU) 2024/1760[footnoteRef:4], [4:  	EUVL L, 2024/1760, 5.7.2024, ELI: http://data.europa.eu/eli/dir/2024/1760/oj.] 

–	ottaa huomioon 14. syyskuuta 2022 annetun komission ehdotuksen Euroopan parlamentin ja neuvoston asetukseksi pakkotyöllä valmistettujen tuotteiden kieltämisestä unionin markkinoilla (COM(2022)0453),
–	ottaa huomioon 3. toukokuuta 2023 annetun komission ja unionin ulkoasioiden ja turvallisuuspolitiikan korkean edustajan yhteisen ehdotuksen neuvoston asetukseksi rajoittavista toimenpiteistä vakavien korruptiotapausten torjumiseksi (JOIN(2023)0013),
–	ottaa huomioon EU:n vuoden 2023 vuosikertomuksen ihmisoikeuksista ja demokratiasta maailmassa,
–	ottaa huomioon Saharov-mielipiteenvapauspalkintonsa, joka myönnettiin vuonna 2024 Venezuelan demokraattisten voimien johtajalle María Corina Machadolle ja presidentiksi valitulle Edmundo González Urrutialle, jotka edustavat kaikkia vapauden ja demokratian palauttamisen puolesta taistelevia venezuelalaisia maan sisällä ja ulkopuolella,
–	ottaa huomioon 15. tammikuuta 2019 antamansa päätöslauselman uskonnon- ja vakaumuksenvapautta EU:n ulkopuolella edistävää EU:n erityislähettilästä koskevista EU:n suuntaviivoista ja toimeksiannosta[footnoteRef:5], [5:  	EUVL C 411, 27.11.2020, s. 30.] 

–	ottaa huomioon 23. lokakuuta 2020 antamansa päätöslauselman sukupuolten tasa-arvosta EU:n ulko- ja turvallisuuspolitiikassa[footnoteRef:6], [6:  	EUVL C 404, 6.10.2021, s. 202.] 

–	ottaa huomioon 19. toukokuuta 2021 antamansa päätöslauselman ihmisoikeuksien suojelusta ja EU:n ulkoisesta muuttoliikepolitiikasta[footnoteRef:7], [7:  	EUVL C 15, 12.1.2022, s. 70.] 

–	ottaa huomioon 8. heinäkuuta 2021 antamansa päätöslauselman EU:n maailmanlaajuisesta ihmisoikeuspakotejärjestelmästä (EU:n Magnitski-laki)[footnoteRef:8], [8:  	EUVL C 99, 1.3.2022, s. 152.] 

–	ottaa huomioon 28. helmikuuta 2024 antamansa päätöslauselman ihmisoikeuksista ja demokratiasta maailmassa ja Euroopan unionin toiminnasta tällä alalla – vuosikertomus 2023[footnoteRef:9] sekä aiemmat päätöslauselmansa aiemmista vuosikertomuksista, [9:  	EUVL C, C/2024/6741, 26.11.2024, ELI: http://data.europa.eu/eli/C/2024/6741/oj.] 

–	ottaa huomioon työjärjestyksen 150 artiklan mukaisesti ihmisoikeuksien sekä demokratian ja oikeusvaltion periaatteiden loukkauksista antamansa päätöslauselmat (niin kutsutut kiireelliset päätöslauselmat) ja etenkin vuosina 2023 ja 2024 annetut päätöslauselmat,
–	ottaa huomioon työjärjestyksen 55 artiklan,
–	ottaa huomioon naisten oikeuksien ja sukupuolten tasa-arvon valiokunnan lausunnon,
–	ottaa huomioon ulkoasiainvaliokunnan mietinnön (A10-0012/2025),
A.	ottaa huomioon, että Euroopan unionista tehdyn sopimuksen 2 ja 21 artiklan mukaisesti unionin perustana olevat arvot ovat ihmisarvon kunnioittaminen, vapaus, kansanvalta, tasa-arvo, oikeusvaltio ja ihmisoikeuksien kunnioittaminen; toteaa, että EU:n maailmanlaajuisen toiminnan ohjaavina periaatteina on oltava ihmisoikeuksien yleismaailmallisuus ja jakamattomuus sekä se, että ihmisoikeuksien ja demokratian tehokas suojelu ja puolustaminen ovat EU:n ulkoisen toiminnan ytimessä;
B.	toteaa, että Euroopan ihmisoikeustuomioistuimen päätökset ovat tärkeä osa Euroopan ihmisoikeusjärjestelmää;
C.	katsoo, että EU:n sisä- ja ulkopolitiikan johdonmukaisuus ja yhtenäisyys ovat avainasemassa tehokkaan ja uskottavan EU:n ihmisoikeuspolitiikan saavuttamisen kannalta sekä puolustettaessa ja tuettaessa vapautta ja demokratiaa;
D.	katsoo, että demokraattiset järjestelmät soveltuvat parhaiten takaamaan, että jokainen voi nauttia ihmisoikeuksistaan ja perusvapauksistaan; katsoo, että toimiva sääntöpohjainen monenvälisyys on paras organisaatiojärjestelmä demokratioiden puolustamiseksi;
E.	ottaa huomioon, että EU uskoo vahvasti monenvälisyyteen, sääntöpohjaiseen kansainväliseen järjestykseen ja YK:n jäsenvaltioita ohjaaviin yleismaailmallisiin arvoihin, periaatteisiin ja normeihin, joita YK:n jäsenvaltiot ovat sitoutuneet noudattamaan YK:n peruskirjan mukaisesti, ja tukee niitä kaikilta osin; ottaa huomioon, että demokraattinen maailma ymmärrettynä poliittisten järjestelmien maailmana, jossa puolustetaan ja suojellaan ihmisoikeuksia maailmanlaajuisesti, on turvallisempi maailma, sillä demokratioissa on käytössä merkittäviä valvonta- ja vastatoimia, joiden avulla voidaan välttää autokratioiden arvaamattomuus;
F.	ottaa huomioon, että sukupuolten tasa-arvo on keskeisessä asemassa vapaiden ja tasa-arvoisten yhteiskuntien kehittämisessä; ottaa huomioon, että naisten, tyttöjen ja muunsukupuolisten ihmisten ihmisoikeuksia ei edelleenkään taata kaikkialla maailmassa ja että kansalaisjärjestöjen, erityisesti naisten oikeuksia ajavien järjestöjen, alkuperäiskansojen järjestöjen ja ruohonjuuritason järjestöjen, toimintatila kapenee monissa maissa;
G.	katsoo, että autoritaarisuuden, totalitarismin ja populismin lisääntyminen uhkaa sääntöpohjaista kansainvälistä järjestystä, vapauden ja ihmisoikeuksien suojelua ja edistämistä maailmassa sekä EU:n perustana olevia arvoja ja periaatteita;
H.	ottaa huomioon, että joulukuussa 2023 tuli kuluneeksi 75 vuotta ihmisoikeuksien yleismaailmallisen julistuksen antamisesta; katsoo, että nykyään totalitaariset hallinnot kyseenalaistavat enemmän kuin milloinkaan aiemmin YK:n perustamisen jälkeen YK:n peruskirjan perusperiaatteet, pyrkivät kirjoittamaan uudelleen kansainvälisiä normeja, heikentävät monenvälisiä instituutioita ja uhkaavat rauhaa ja turvallisuutta maailmanlaajuisesti;
I.	ottaa huomioon, että marraskuussa 2024 tulee kuluneeksi 35 vuotta lapsen oikeuksia koskevan Yhdistyneiden kansakuntien yleissopimuksen tekemisestä;
J.	toteaa, että Yhdistyneiden kansakuntien Pekingin julistusta ja toimintaohjelmaa pidetään sukupuolten tasa-arvoa koskevan maailmanlaajuisen toimintaohjelman käännekohtana ja että sen antamisesta tulee vuonna 2025 kuluneeksi 30 vuotta;
K.	ottaa huomioon, että sääntöpohjaisen kansainvälisen järjestyksen oikeutus ja toimivuus riippuvat siitä, miten kansainvälisten elinten määräyksiä, kuten Yhdistyneiden kansakuntien yleiskokouksen ja turvallisuusneuvoston päätöslauselmia ja Kansainvälisen tuomioistuimen ja Kansainvälisen rikostuomioistuimen (ICC) määräyksiä ja päätöksiä, noudatetaan ja kunnioitetaan; ottaa huomioon, että monenvälisyyden haasteena on yhä enemmän maailmanlaajuisia uhkia, kuten terrorismia ja ääriliikkeitä, jotka uhkaavat tällaisten määräysten ja päätösten sekä yleisesti kansainvälisen oikeuden määräysten, ihmisoikeuksia koskevan oikeuden ja kansainvälisen humanitaarisen oikeuden noudattamista kehittyvissä ja meneillään olevissa konfliktitilanteissa; ottaa huomioon, että kansainvälisiin instituutioihin, niiden virkamiehiin ja niiden kanssa yhteistyötä tekeviin tahoihin kohdistuu hyökkäyksiä ja uhkauksia; ottaa huomioon, että kansainvälisellä yhteisöllä, myös EU:lla, on velvollisuus ylläpitää sääntöpohjaista kansainvälistä järjestystä valvomalla yleismaailmallista noudattamista, myös kumppaniensa osalta;
L.	ottaa huomioon, että Kansainvälisen rikostuomioistuimen Rooman perussäännössä vahvistetaan kehys vastuuvelvollisuudelle kansanmurhista, rikoksista ihmisyyttä vastaan ja sotarikoksista; katsoo, että ICC:n riippumattomuus on ratkaisevan tärkeää sen varmistamiseksi, että oikeus toteutuu puolueettomasti ja ilman poliittista sekaantumista;
M.	ottaa huomioon, että ihmisoikeuksia ja demokratiaa koskevan EU:n toimintasuunnitelman 2020–2024, joka sittemmin ulotettiin vuoteen 2027, vuonna 2023 toteutetussa väliarvioinnissa kävi ilmi, että tähän mennessä saavutetusta edistyksestä huolimatta tarvitaan samanmielisten demokraattisten kumppanien kanssa yhteistyössä toteutettavia lisätoimia, etenkin kun otetaan huomioon ne ennennäkemättömät haasteet, joita maailmassa on ilmennyt toimintasuunnitelman hyväksymisen jälkeen;
N.	ottaa huomioon, että ihmisoikeuksien puolustajat ja kansalaisjärjestöt ovat keskeisiä kumppaneita EU:n pyrkimyksissä suojella ja edistää ihmisoikeuksia, demokratiaa ja oikeusvaltioperiaatetta sekä ehkäistä konflikteja kaikkialla maailmassa; ottaa huomioon, että valtiolliset ja valtiosta riippumattomat toimijat eri puolilla maailmaa sensuroivat, vaientavat ja ahdistelevat entistä enemmän muun muassa ihmisoikeuksien puolustajia, kansalaisjärjestöjä, toimittajia, uskonnollisia yhteisöjä, oppositiojohtajia ja muita haavoittuvassa asemassa olevia ryhmiä, jotka tekevät työtään, ja kaventavat näin kansalaisyhteiskunnan toimintamahdollisuuksia entisestään; toteaa, että tällaisia toimenpiteitä ovat muun muassa strategiset häirintätarkoituksessa nostetut kanteet (SLAPP-kanteet), hallituksen rajoittava politiikka, valtioiden rajat ylittävät tukahduttamistoimet, kunnianloukkauskampanjat, syrjintä, pelottelu ja väkivalta, mukaan lukien laittomat ja ekstraterritoriaaliset teloitukset, sieppaukset, mielivaltaiset pidätykset ja vangitsemiset; ottaa huomioon, että hyökkäykset ihmisoikeuksien puolustajia vastaan kohdistuvat yhä enemmän myös heidän perheisiinsä ja yhteisöihinsä, myös maanpaossa asuviin;
O.	ottaa huomioon, että sukupuolten tasa-arvo on yksi EU:n perusarvoista ja että naisten ja tyttöjen ihmisoikeuksia, heidän seksuaali- ja lisääntymisoikeutensa mukaan luettuina, loukataan yhä edelleen kaikkialla maailmassa; ottaa huomioon, että naisiin kohdistuu konfliktien, ilmastonmuutoksen ja muuttoliikkeen vuoksi huomattavia ja suhteettomia vaikutuksia, mukaan lukien lisääntynyt riski sukupuolistuneeseen väkivaltaan, taloudelliseen syrjäytymiseen ja resurssien saatavuuteen liittyviin esteisiin; ottaa huomioon, että ihmisoikeuksia puolustavat naiset ja kansalaisjärjestöt kärsivät yhä kaventuvista mahdollisuuksista tehdä erittäin tärkeää työtään sekä väkivallan, häirinnän ja pelottelun uhkasta;
P.	ottaa huomioon, että kulunutta vuotta ovat leimanneet myös EU:n ehdokasvaltioissa yhä yleistyvät ”ulkomaisia agentteja” tai ulkomaista vaikutusta koskevat lait, jotka kohdistuvat kansalaisjärjestöihin ja tiedotusvälineisiin ja joilla pyritään estämään niitä saamasta taloudellista tukea ulkomailta, myös EU:lta ja sen jäsenvaltioilta, mikä luo pelon ja itsesensuurin ilmapiiriä;
Q.	ottaa huomioon, että vuonna 2024 yli puolet maailman väestöstä osallistui vaaleihin ja että moniin näistä vaaleista liittyi manipulointia, disinformaatiota ja maan sisältä tai sen ulkopuolelta tulevia sekaantumisyrityksiä;
R.	ottaa huomioon, että Toimittajat ilman rajoja -järjestön vuoden 2024 lehdistönvapausindeksissä varoitetaan, että valtioiden ja muiden poliittisten voimien tahto suojella lehdistönvapautta on heikentynyt; ottaa huomioon, että Toimittajat ilman rajoja -järjestön vuoden 2024 yhteenvedon mukaan vuonna 2024 surmattiin 54 toimittajaa ja media-alan työntekijää, useimmissa tapauksissa konfliktialueilla, 550 oli vangittuna, 55:tä pidettiin panttivankina ja 95 oli kadonneena;
S.	ottaa huomioon, että Unescon maailmanlaajuisen koulutuksen seurantaraportin 2024 mukaan 251 miljoonalta lapselta ja nuorelta on evätty perusoikeus koulutukseen ja he eivät käy koulua; ottaa huomioon, että köyhyyden lisäksi tyttöihin ja naisiin vaikuttavat myös kulttuurinormit, sukupuolittuneet käytännöt, lapsiavioliitot ja väkivalta, kun virallisten syrjivien politiikkojen avulla heitä estetään pääsemästä koulutukseen ja työmarkkinoille ja heidät pyritään sulkemaan julkisen elämän ulkopuolelle;
T.	ottaa huomioon, että vähintään miljoona ihmistä on perusteettomasti vangittuna poliittisista syistä ja että heidän joukossaan on useita parlamentin Saharov-mielipiteenvapauspalkinnon saajia ja finalisteja;
U.	katsoo, että SEU 21 artiklan mukaisesti unionin on pyrittävä kehittämään suhteita ja rakentamaan kolmansien maiden kanssa kumppanuuksia, jotka perustuvat muun muassa sellaisiin periaatteisiin kuin demokratia, oikeusvaltio, ihmisoikeuksien ja perusvapauksien yleismaailmallisuus ja jakamattomuus, ihmisarvon kunnioittaminen, tasa-arvo ja yhteisvastuu sekä Yhdistyneiden Kansakuntien peruskirjan periaatteiden ja kansainvälisen oikeuden noudattaminen; ottaa huomioon, että vaikka monet EU:n kumppanit ovat vuosien ajan hyötyneet EU:n kanssa tehdyistä sopimuksista johtuvista etuuksista ja eduista, ne eivät noudata velvoitteitaan;
V.	ottaa huomioon, että ympäristöhaitat ja ilmastonmuutoksen vaikutukset pahentavat epävarmuutta, syrjäytymistä ja eriarvoisuutta sekä pakottavat yhä useammin ihmiset lähtemään kodeistaan tai toisaalta jäämään turvattomiin olosuhteisiin, mikä tekee heidät haavoittuvammiksi ja vaarantaa heidän ihmisoikeutensa;
Demokratiaan ja ihmisoikeuksiin kohdistuvat maailmanlaajuiset haasteet
1.	vahvistaa ihmisoikeuksien yleismaailmallisuuden, keskinäisen riippuvuuden, yhteenkuuluvuuden ja jakamattomuuden ja jokaisen ihmisen ihmisarvon; vahvistaa EU:n ja sen jäsenvaltioiden velvollisuuden edistää ja suojella demokratiaa ja ihmisoikeuksien yleismaailmallisuutta kaikkialla maailmassa; kehottaa EU:ta ja sen jäsenvaltioita näyttämään esimerkkiä arvojensa mukaisesti ja edistämään ihmisoikeuksia ja kansainvälistä oikeutta ja pitämään niistä tiukasti kiinni;
2.	korostaa, että ihmisoikeuksien ja perusvapauksien kunnioittamisen, suojelun ja toteutumisen on oltava unionin ulkopolitiikan kulmakivi sen perusperiaatteiden mukaisesti; kannustaa näin ollen voimakkaasti EU:ta ja sen jäsenvaltioita pyrkimään edelleen määrätietoisesti siihen, että vapaudesta, demokratiasta ja ihmisoikeuksista ja niiden puolustamisesta tulee johdonmukaisesti kaikkien EU:n toimintapolitiikkojen keskeinen osa, ja lisäämään EU:n sisäisen ja ulkoisen politiikan johdonmukaisuutta tällä alalla, myös kaikkien sen kansainvälisten sopimustensa avulla;
3.	korostaa, että EU:n on oltava kaikilta osin valmis torjumaan autoritaarisuuden, totalitarismin ja populismin nousua sekä yhä yleisemmäksi käyviä rikkomuksia ihmisoikeuksien yleismaailmallisuuden, demokratian ja kansainvälisen humanitaarisen oikeuden periaatteita vastaan;
4.	tuomitsee sen, että eri puolilla maailmaa esiintyy yhä enemmän ihmisoikeuksien ja demokratian periaatteiden ja arvojen loukkauksia ja näihin liittyviä väärinkäytöksiä, kuten ihmisoikeuksien ja etenkin naisten oikeuksien heikentämisellä uhkailua, kuolemanrangaistuksia, laittomia teloituksia, mielivaltaisia pidätyksiä ja vangitsemisia, kidutusta ja kaltoinkohtelua, sukupuolistunutta väkivaltaa sekä tukahduttamistoimia, jotka kohdistuvat kansalaisyhteiskuntaan, poliittisiin vastustajiin, syrjäytyneisiin tai haavoittuvassa asemassa oleviin ryhmiin, mukaan lukien lapset ja ikääntyneet, maahanmuuttajat, pakolaiset ja turvapaikanhakijat, sekä etnisiin ja uskonnollisiin vähemmistöihin; tuomitsee myös orjuuden ja pakkotyön, viranomaisten liiallisen väkivallan käytön, mukaan lukien rauhanomaisiin mielenosoituksiin ja muihin kokoontumisiin kohdistetut väkivaltaiset tukahduttamistoimet, järjestelmällisen ja rakenteellisen syrjinnän, oikeuslaitoksen välineellistämisen, sensuurin ja riippumattomiin tiedotusvälineisiin kohdistuvat uhkaukset, kuten verkkovalvonta ja verkkoyhteyksien sulkeminen, poliittiset hyökkäykset kansainvälisiä instituutioita ja sääntöpohjaista kansainvälistä järjestystä vastaan ja entistä yleisemmän sellaisten laittomien sodankäyntimenetelmien käytön, jotka rikkovat vakavasti kansainvälistä humanitaarista oikeutta ja ihmisoikeuksia koskevaa oikeutta; pitää valitettavana demokraattisten instituutioiden ja prosessien suojelun heikkenemistä ja kansalaisyhteiskuntien toimintamahdollisuuksien kaventumista kaikkialla maailmassa; tuomitsee epäliberaalien hallintojen harjoittamat ylikansalliset tukahduttamistoimet sellaisia kansalaisia ja aktivisteja vastaan, jotka ovat hakeneet turvapaikkaa ulkomailta, myös EU:n maaperällä; tuomitsee algerialaisen tuomioistuimen ranskalais-algerialaisen kirjailijan Boualem Sansalin pidätyksen ja tuomitsemisen viideksi vuodeksi vankeuteen; kehottaa vapauttamaan hänet välittömästi ja toivoo, että Algerian viranomaiset näkevät tämän kiireellisen tarpeen;
5.	panee erittäin huolestuneena merkille käynnissä olevan vastuuvelvollisuuteen liittyvän kansainvälisen kriisin ja haasteet, jotka liittyvät pyrkimyksiin päästä eroon siitä, että kansainvälisen ihmisoikeuksia koskevan oikeuden ja humanitaarisen oikeuden keskeisten normien rikkomisesta konflikteissa eri puolilla maailmaa jätetään rankaisematta; vahvistaa jälleen humanitaarisen avun puolueettomuuden ja merkityksen kaikissa konflikteissa ja kriiseissä; korostaa vakavia seurauksia, joita aiheutuu YK:n ja muiden monenvälisten foorumien maineen horjuttamisesta ja hyökkäyksistä niitä kohtaan, sillä tämä voi vahvistaa rankaisemattomuuden kulttuuria ja nakertaa luottamusta YK:n järjestelmään ja heikentää sen toimintaa; kehottaa EU:ta pitämään yllä kansainvälistä oikeusjärjestelmää ja toteuttamaan tehokkaita toimenpiteitä sen noudattamisen valvomiseksi;
6.	panee tyytyväisenä merkille, että vaikka ihmisoikeuksien saralla on merkittäviä haasteita ympäri maailmaa, havaittavissa on myös joitakin onnistumisia; korostaa erityisesti kansalaisjärjestöjen ja ihmisoikeuksien puolustajien tekemän työn merkitystä; korostaa, että ihmisoikeuksista ja demokratiasta on viestittävä strategisemmin levittämällä uutisia myönteisistä saavutuksista, toimintapolitiikoista ja parhaista käytännöistä; tukee Hyviä ihmisoikeustarinoita -aloitetta keinona tuoda esille ihmisoikeuksiin liittyviä onnistumisia ja suosittelee pitämään sen ajan tasalla; korostaa EU:n julkisen ja kulttuuridiplomatian sekä kansainvälisten kulttuurisuhteiden roolia ihmisoikeuksien edistämisessä ja kehottaa Euroopan ulkosuhdehallinnon (EUH) strategisen viestinnän ja ennakoinnin jaostoa lisäämään tähän liittyviä toimiaan;
Ihmisoikeuksien ja demokratian edistämistä ja suojelemista kaikkialla maailmassa koskevan EU:n välineistön vahvistaminen
7.	panee huolestuneena merkille, että maailman kahtiajako syvenee; korostaa, että EU:lla on osaltaan vastuu jatkaa demokraattisten arvojen ja periaatteiden sekä ihmisoikeuksien, kansainvälisen oikeuden, rauhan ja ihmisarvon puolustamista kaikkialla maailmassa, ja katsoo, että niiden puolustaminen on entistäkin tärkeämpää nykyisessä maailmanpolitiikan epävakaassa tilanteessa; kehottaa EU:ta pitämään viestintäkanavat eri sidosryhmien kanssa auki ja jatkamaan kattavan välineistön kehittämistä ihmisoikeuksien ja demokratian vahvistamiseksi maailmanlaajuisesti;
Ihmisoikeuksia ja demokratiaa koskeva EU:n toimintasuunnitelma
8.	panee merkille, että EU ja sen jäsenvaltiot ovat edistyneet merkittävästi ihmisoikeuksia ja demokratiaa koskevan EU:n toimintasuunnitelman täytäntöönpanossa, vaikka ne eivät ole saavuttaneet kaikkia sen tavoitteita, mikä johtuu osittain myös ennennäkemättömistä haasteista, joita maailmassa on ilmennyt toimintasuunnitelman hyväksymisen jälkeen; pitää tässä mielessä myönteisenä, että toimintasuunnitelman voimassaoloa on jatkettu vuoteen 2027 asti, jotta voidaan maksimoida ihmisoikeuksien ja demokratian välinen synergia ja täydentävyys paikallisesti, kansallisesti ja maailmanlaajuisesti;
Ihmisoikeuksista vastaava EU:n erityisedustaja
9.	antaa täyden tukensa ihmisoikeuksista vastaavan EU:n erityisedustajan työlle, jolla edistetään EU:n ihmisoikeustoimien näkyvyyttä ja johdonmukaisuutta sen ulkosuhteissa; vahvistaa, että EU:n erityisedustajalla on keskeinen rooli, kun EU:n edistää ja suojelee ihmisoikeuksia tekemällä yhteistyötä EU:n ulkopuolisten maiden ja samanmielisten kumppanien kanssa; korostaa, että ihmisoikeuksista vastaavan EU:n erityisedustajan ja muiden EU:n erityisedustajien ja erityislähettiläiden on tehtävä tiivistä yhteistyötä tämän johdonmukaisuuden parantamiseksi entisestään, ja kehottaa tekemään ihmisoikeuksista vastaavan EU:n erityisedustajan roolista entistäkin näkyvämmän; kehottaa tukemaan EU:n erityisedustajaa hänen työssään lisäämällä resursseja ja parantamalla koordinointia EU:n edustustojen kanssa kaikkialla maailmassa; pitää valitettavana, että jatkuvista kehotuksista huolimatta parlamenttia ei ole otettu mukaan EU:n erityisedustajan valintaprosessiin; painottaa, että EU:n erityisedustajan on raportoitava säännöllisesti parlamentille;
Naapuruus-, kehitys- ja kansainvälisen yhteistyön väline – Globaali Eurooppa sekä ihmisoikeuksia ja demokratiaa koskeva aihekohtainen ohjelma
10.	muistuttaa, että naapuruus-, kehitys- ja kansainvälisen yhteistyön välineellä (NDICI) – Globaali Eurooppa, mukaan lukien sen ihmisoikeuksia ja demokratiaa koskeva aihekohtainen ohjelma, on keskeinen rooli EU:n lippulaivavälineenä ihmisoikeuksien ja demokratian edistämisessä ja suojelemisessa kaikkialla maailmassa; korostaa, että kansalaisyhteiskunta on otettava mukaan kaikkiin asiaankuuluviin EU:n ulkoisiin toimiin, mukaan lukien Global Gateway -strategia, jota rahoitetaan naapuruus-, kehitys- ja kansainvälisen yhteistyön välineellä – Globaali Eurooppa; toistaa, että on tärkeää sisällyttää ihmisoikeusperustainen lähestymistapa EU:n ulkoisen toiminnan välineisiin; korostaa parlamentin roolia välineen ohjelmasuunnitteluprosessissa ja kehottaa komissiota ja EUH:ta jakamaan kaikki asiaankuuluvat tiedot oikea-aikaisesti, jotta parlamentti voi hoitaa tehtävänsä, etenkin komission kanssa käytävien korkean tason geopoliittisten vuoropuheluiden ja väliarvioinnin aikana sekä antaessaan päätöslauselmia; kehottaa EUH:ta ja komissiota varmistamaan, että kunkin geopoliittisen vuoropuhelun ja päätöslauselman jälkeen annettaviin suosituskirjeisiin vastataan; kehottaa komissiota kehittämään ja avaamaan kattavan ja keskitetyn verkkosivuston, joka on omistettu naapuruus-, kehitys- ja kansainvälisen yhteistyön välineelle – Globaali Eurooppa ja joka sisältää tiedot kaikista suuntaa-antavista monivuotisista ohjelmista ja jossa esitetään yksityiskohtaisesti niiden talousarviot, niihin liittyvät toimet ja niiden tukemat määrärahat sekä maa- että teemakohtaisesti; toteaa, että naapuruus-, kehitys- ja kansainvälisen yhteistyön välineen – Globaali Eurooppa ja kaikkien tulevien välineiden on keskityttävä jatkuvien haasteiden perustavanlaatuisiin syihin, muun muassa tarpeeseen vahvistaa paikallisyhteisöjen selviytymiskykyä ja demokratiaa tukevia toimia tukemalla taloudellista kehitystä;
11.	kehottaa tekemään riippumattomia ennakkoarviointeja, jotta voidaan määrittää hankkeiden mahdolliset ihmisoikeusvaikutukset ja -riskit asetuksen (EU) 2021/947 25 artiklan 5 kohdan mukaisesti; kehottaa seuraamaan ihmisoikeuksien toteutumista riippumattomasti kolmansissa maissa toteutettavien hankkeiden täytäntöönpanon kaikissa vaiheissa erityisesti sellaisten hankkeiden kohdalla, joihin liittyy suuri rikkomusten riski; kehottaa keskeyttämään hankkeet, joilla edistetään suoraan tai epäsuoraan ihmisoikeusloukkauksia EU:n ulkopuolisissa maissa; muistuttaa, että EU:n varoja ei saa osoittaa EU:n perusarvojen vastaisiin toimiin, kuten terrorismiin tai ääriliikkeisiin; kehottaa komissiota jakamaan kaikki ihmisoikeuksiin liittyvät arvioinnit ennakoivasti parlamentin kanssa;
EU:n kauppasopimukset ja kansainväliset sopimukset
12.	toistaa kehotuksensa sisällyttää unionin ja EU:n ulkopuolisten maiden välisiin sopimuksiin ihmisoikeusarvioinnit ja järeitä ihmisoikeuslausekkeita, joiden tueksi vahvistetaan selkeät kriteerit ja loukkaamistapauksissa noudatettavat menettelyt; kehottaa komissiota ja EUH:ta varmistamaan, että olemassa olevien kansainvälisten sopimusten ihmisoikeuslausekkeiden toteutumista seurataan aktiivisesti ja että ne pannaan tehokkaasti täytäntöön sekä parantamaan täytäntöönpanoa koskeviin näkökohtiin ja päätöksiin liittyvää yhteydenpitoaan parlamentin kanssa; toistaa, että EU:n olisi reagoitava nopeasti ja päättäväisesti, jos sen kumppanimaat rikkovat jatkuvasti ihmisoikeuslausekkeita, myös yleiseen tullietuusjärjestelmään (GPS+) liittyviä, jopa keskeyttämällä kyseiset sopimukset, jos muut vaihtoehdot osoittautuvat tehottomiksi; kehottaa panemaan täytäntöön Euroopan oikeusasiamiehen suosituksen valitustenkäsittelyportaalin perustamisesta EU:n kauppa- ja rahoitusvälineiden puitteissa tai mukauttamaan komission keskitettyä asiointipistettä niin, että siihen voidaan valittaa ihmisoikeuslausekkeiden noudattamatta jättämisestä; kehottaa EU:n toimielimiä tekemään säännöllisesti yhteistyötä elinkeinoelämän ja kansalaisyhteiskunnan edustajien kanssa kansainvälisen kaupan, ihmisoikeuksien ja taloudellisen turvallisuuden välisten yhteyksien vahvistamiseksi; kehottaa EU:ta varmistamaan, että ihmisoikeuksia edistetään ja suojellaan sen Global Gateway ‑strategian investoinneilla ja hankkeilla, ja huolehtimaan siitä, ettei niistä aiheudu haittaa;
EU:n ihmisoikeusvuoropuhelut
13.	korostaa ihmisoikeusvuoropuhelujen merkitystä EU:n ihmisoikeuksia koskevassa välineistössä ja keskeisenä välineenä ihmisoikeuksia ja demokratiaa koskevan EU:n toimintasuunnitelman täytäntöönpanossa; korostaa, että näissä vuoropuheluissa on käsiteltävä ihmisoikeuksien ja demokratian kokonaistilannetta asianomaisten maiden kanssa; toteaa, että ihmisoikeusvuoropuheluja olisi pidettävä keskeisenä osana EU:n jatkuvaa sitoutumista asiaan eikä erillisenä välineenä ja että sen, että EU:n ulkopuoliset maat eivät toistuvasti kykene aitoon vuoropuheluun tai toteuttamaan keskeisiä toimia, olisi johdettava muiden asianmukaisten ulkopoliittisten välineiden käyttöön; muistuttaa, että näitä vuoropuheluja on käytettävä yhdessä ja synergiassa muiden välineiden kanssa ja soveltaen enemmällä enemmän ja vähemmällä vähemmän -lähestymistapaa; toistaa, että on tarpeen nostaa esiin yksittäisiä tapauksia, erityisesti sellaisia, jotka liittyvät Saharov-palkinnon saajiin ja joihin parlamentti on kiinnittänyt huomiota päätöslauselmissaan, ja varmistettava asianmukaiset jatkotoimet; kehottaa EUH:ta ja EU:n edustustoja lisäämään näiden vuoropuhelujen ja niiden lopputulemien näkyvyyttä ja varmistamaan, että niiden avulla haetaan ratkaisuja ja ne perustuvat selkeästi asetettuihin tavoitteisiin, jotka voidaan sisällyttää yhdessä julkaistavaan lehdistötiedotteeseen, sekä toteuttamaan asianmukaisia jatkotoimia; kehottaa ottamaan kansalaisyhteiskunnan paremmin ja merkityksellä tavalla mukaan vuoropuheluihin; korostaa, että aitoja kansalaisjärjestöjä ei saa estää osallistumasta ihmisoikeusvuoropuheluihin ja että kaikkiin vuoropuheluihin on otettava rajoituksetta mukaan kaikki aidot kansalaisjärjestöt;
Unionin maailmanlaajuinen ihmisoikeuspakotejärjestelmä (”EU:n Magnitski-laki”)
14.	pitää myönteisenä, että EU:n maailmanlaajuista ihmisoikeuspakotejärjestelmää käytetään yhä enemmän keskeisenä poliittisena välineenä EU:n puolustaessa ihmisoikeuksia ja demokratiaa kaikkialla maailmassa; pitää kuitenkin valitettavana, että sen käyttö on edelleen ollut vähäistä erityisesti nykyisessä geopoliittisessa toimintaympäristössä; panee kuitenkin merkille haasteet, joita yksimielisyyttä koskeva vaatimus aiheuttaa pakotteiden hyväksymisessä, ja toistaa neuvostolle kehotuksensa ottaa käyttöön määräenemmistöäänestys maailmanlaajuiseen ihmisoikeuspakotejärjestelmään liittyvissä päätöksissä; palauttaa tässä yhteydessä mieliin parlamentin vuonna 2023 neuvostolle esittämän virallisen pyynnön kutsua koolle uudistuksia käsittelevä EU:n valmistelukunta muun muassa määräenemmistöllä tehtävien päätösten lisäämiseksi; kehottaa soveltamaan maailmanlaajuista ihmisoikeuspakotejärjestelmää ja muuta tapauskohtaista pakotejärjestelmää tehokkaammin niihin tahoihin, jotka ovat vastuussa vakavista ihmisoikeuksien ja kansainvälisen humanitaarisen oikeuden loukkauksista, myös korkean tason virkamiehiin; tukee täysin mahdollisuutta määrätä tältä osin kohdennettuja korruption vastaisia pakotteita EU:n kehyksen puitteissa, mikä on ollut parlamentin pitkäaikainen prioriteetti, joko sisällyttämällä se maailmanlaajuiseen ihmisoikeuspakotejärjestelmään tai käyttämällä eri järjestelmää; korostaa, että pakotteet on pantava täytäntöön kaikilta osin, ja kehottaa puuttumaan niiden kiertämiseen;
Demokratiatukitoimet
15.	toistaa huolensa autoritaaristen ja epäliberaalien hallintojen lisääntyvistä hyökkäyksistä demokratian periaatteita, arvoja ja moniarvoisuutta vastaan; korostaa, että demokratian puolustamisesta ja tukemisesta kaikkialla maailmassa on tulossa yhä enemmän geopoliittinen ja strateginen intressi; korostaa, että parlamentin toimet kumppaniparlamenttien valmiuksien kehittämiseksi, sovittelun edistämiseksi sekä vuoropuheluun ja kompromisseihin perustuvan kulttuurin edistämiseksi erityisesti nuorten poliittisten johtajien keskuudessa ovat tärkeitä, samoin kuin on tärkeää parantaa naispuolisten parlamentin jäsenten, ihmisoikeuksien puolustajien sekä kansalaisyhteiskunnan ja riippumattomien tiedotusvälineiden edustajien toimintamahdollisuuksia; kehottaa komissiota jatkamaan ja laajentamaan toimintaansa näillä aloilla lisäämällä rahoitusta ja tukea unionin elimille ja laitoksille sekä muille avustuksin rahoitettaville järjestöille; korostaa, että on ratkaisevan tärkeää tukea suoraan kansalaisyhteiskuntaa sekä eriäviä näkemyksiä ilmaisevia henkilöitä, erityisesti nykyisessä ilmapiirissä, jossa maailmanlaajuiset jännitteet lisääntyvät ja sortotoimet kiihtyvät yhä useammissa maissa; toteaa jälleen pitävänsä tärkeinä EU:n vaalitarkkailuvaltuuskuntia ja parlamentin panosta niiden menetelmien kehittämiseen ja tehostamiseen; kehottaa kehittämään EU:n välineistön, jota käytetään tapauksissa, joissa vaalitulos on kiistanalainen tai läpinäkymätön, jotta ehkäistään poliittisia ja sotilaallisia kriisejä vaalien jälkeisessä ympäristössä; kehottaa tehostamaan EU:n toimia, joilla torjutaan EU:ta vastaan vaalikampanjoiden yhteydessä suunnattuja manipuloivia ja valheellisia viestejä, erityisesti maissa, jotka saavat merkittävää EU:n humanitaarista apua ja kehitysapua, sekä EU:n jäsenehdokasmaissa; kehottaa tehostamaan yhteistyötä parlamentin demokratiatuki- ja vaalikoordinointiryhmän, asiamukaisten komission pääosastojen ja EUH:n välillä; kehottaa EU:ta nostamaan sukupuolten tasa-arvoa koskevat kysymykset, myös seksuaali- ja lisääntymisterveyden ja -oikeudet, esiin EU:n ulkopuolisten maiden kanssa; kehottaa lisäämään ihmisoikeusvuoropuhelujen näkyvyyttä ja varmistamaan, että ne ovat tuloskeskeisiä ja perustuvat selkeisiin vertailukohtiin, joilla mahdollistetaan tehokas seuranta, muun muassa kuulemalla kansalaisyhteiskuntaa tehokkaasti ennakolta ja jälkikäteen ja julkaisemalla yhteisiä lehdistötiedotteita sekä toteuttamalla asianmukaisia jatkotoimia;
16.	korostaa, että on tärkeää vahvistaa naisten osallistumista demokraattisiin järjestelmiin, jotta voidaan puuttua eroon, joka koskee naisten edustusta päätöksenteossa; kehottaa helpottamaan EU:n ulkoisella toiminnalla naisten osallistumista politiikkaan, liike-elämään ja kansalaisyhteiskunnan toimintaan;
EU:n tuki ihmisoikeuksien puolustajille
17.	on erittäin huolissaan kansalaisyhteiskunnan toimintamahdollisuuksien jatkuvasta rajoittamisesta ja ihmisoikeuksien puolustajien ja kansalaisjärjestöjen jäsenten sekä heidän perheidensä, yhteisöjensä ja asianajajiensa työhön kohdistuvista kasvavista uhkista ja pitää erityisen huolestuttavina niitä yhä kehittyneempiä keinoja, joilla heitä vainotaan; tuomitsee jyrkästi heidän mielivaltaisen pidättämisensä ja tappamisensa; pitää valitettavana, että kansalaisjärjestöjä häiritään lainsäädännöllä, kuten ulkomaisia agentteja koskevilla ja vastaavilla laeilla, ja pitää valitettavana myös muita niiden kohtaamia rajoituksia; pitää valitettavana, että ihmisoikeuksia puolustavat naiset joutuvat edelleen säälimättömien ja yhä suunnitellumpien loukkauksien kohteeksi, ja toteaa, että tällaisia ovat muun muassa kohdennetut tappoiskut, fyysiset hyökkäykset, katoamiset, mustamaalauskampanjat, pidätykset, oikeudellinen häirintä ja pelottelu; panee huolestuneena merkille, että tällaiset hyökkäykset näyttäisivät tähtäävän ihmisoikeuksia puolustavien naisten järjestelmälliseen vaientamiseen ja heidän äänensä poistamiseen julkisesta keskustelusta; tukee varauksetta ihmisoikeuksien puolustajien työtä ja EU:n toimia heidän suojelunsa varmistamiseksi maailmanlaajuisesti; korostaa kiireellistä tarvetta toteuttaa ihmisoikeuksien puolustajia koskevien EU:n suuntaviivojen kattava ja oikea-aikainen tarkistaminen, jotta voidaan puuttua uusiin haasteisiin ja uhkiin ja varmistaa suuntaviivojen sovellettavuus ja vaikuttavuus ihmisoikeuksien puolustajien suojelemiseksi maailmanlaajuisesti sekä sisällyttää päivitettyihin suuntaviivoihin sukupuolinäkökohdat huomioon ottavia ja intersektionaalisia lähestymistapoja, joissa otetaan huomioon ihmisoikeuksien puolustajien erilaiset taustat ja kokemukset sekä mahdolliset erityishaavoittuvuudet; kehottaa EU:ta ja sen jäsenvaltioita soveltamaan kaikilta osin ja johdonmukaisesti ihmisoikeuksien puolustajia koskevia EU:n suuntaviivoja; kehottaa tehostamaan viestintästrategioita, jotta voidaan lisätä ihmisoikeuksien puolustajien suojelu- ja tukimekanismeja koskevien EU:n toimien ja kanavien näkyvyyttä;
18.	ilmaisee vakavan huolensa ihmisoikeuksien puolustajiin, toimittajiin ja kansalaisyhteiskuntaan kohdistuvien ylikansallisten tukahduttamistoimien yleistymisestä; kehottaa laatimaan EU:n strategian, jolla yhdenmukaistetaan kansalliset toimet ylikansallisiin tukahduttamistoimiin vastaamiseksi;
19.	ilmaisee syvän huolensa ihmisoikeuksien puolustajien ja oikeuksien puolesta puhuvien yhteisöjen yhä epävarmemmasta rahoitusympäristöstä erityisesti maailmanlaajuisessa tilanteessa, jota leimaa tukahduttamistoimien voimistuminen; panee merkille, että tämänhetkisen geopoliittisen tilanteen vuoksi ihmisoikeuksien puolustajien tuen tarve on kasvanut; kehottaa siksi EU:ta ja sen jäsenvaltioita käyttämään täysimääräisesti ihmisoikeuksien puolustajille suunnattua taloudellista tukeaan ja varmistamaan joustavien, helposti saatavilla olevien ja kestävien rahoitusmekanismien perustamisen, jotta nämä puolustajat voivat jatkaa elintärkeää työtään kasvavien haasteiden edessä;
20.	vaatii, että EUH, komissio ja EU:n edustustot kiinnittävät erityistä huomiota vaarassa olevien Saharov-palkinnon saajien ja finalistien tilanteeseen ja ryhtyvät päättäväisiin toimiin yhteistyössä jäsenvaltioiden ja parlamentin kanssa varmistaakseen heidän hyvinvointinsa, turvallisuutensa tai vapauttamisensa; antaa tunnustusta Saharov-palkinnon saajille ja finalisteille, jotka ovat menettäneet henkensä taistelussa ihmisoikeuksien, demokratian ja vapauden puolesta;
21.	suhtautuu myönteisesti ihmisoikeuksien puolustajia koskevaan EU:n viisumikäsikirjan päivitykseen ja kehottaa jäsenvaltioita soveltamaan viisumikäsikirjaa tinkimättä ja johdonmukaisesti; kehottaa jälleen komissiota toimimaan ennakoivasti, jotta jäsenvaltioissa otettaisiin käyttöön koordinoitu lähestymistapa vaarassa oleviin ihmisoikeuksien puolustajiin;
Rankaisemattomuuden ja korruption torjunta 
22.	korostaa, että sekä rankaisemattomuus että korruptio paitsi mahdollistavat ihmisoikeusloukkaukset ja -rikkomukset sekä demokratian periaatteiden rapautumisen myös pahentavat niitä; pitää myönteisinä EU:n ulkoisten toimintapolitiikkojen korruption vastaisia toimia, jotka esitetään 3. toukokuuta 2023 annetussa komission ja unionin ulkoasioiden ja turvallisuuspolitiikan korkean edustajan yhteisessä tiedonannossa korruption torjunnasta (JOIN(2023)0012), jonka jatkoksi olisi toteutettava tiukka lainsäädännöllinen korruptiontorjuntakehys, esimerkiksi EU:n korruptiontorjuntadirektiivin avulla ja käsittelemällä tätä kysymystä kattavasti EU:n korruptiontorjuntastrategiassa; tukee korruption vastaisia määräyksiä, jotka sisältyvät EU:n sen ulkopuolisten maiden kanssa tekemiin kauppasopimuksiin; korostaa EU:n ulkopuolisten maiden kansalaisyhteiskunnan ja toimittajien tärkeää roolia rankaisemattomuuden ja korruption torjunnan valvonnassa; kehottaa EU:ta ja sen jäsenvaltioita lisäämään toimiaan oikeuslaitoksen uudistamiseksi, rankaisemattomuuden torjumiseksi sekä avoimuuden parantamiseksi ja korruption vastaisten instituutioiden tukemiseksi EU:n ulkopuolisissa maissa; kannustaa EU:ta ja sen jäsenvaltioita mahdollisuuksien mukaan tiiviimpään koordinoitiin liittolaisten ja kumppaneiden kanssa, jotta voidaan torjua systeemistä korruptiota, joka antaa itsevaltiaille mahdollisuuden pysyä vallassa, riistää yhteiskunnilta keskeiset voimavarat ja heikentää demokratiaa, ihmisoikeuksia ja oikeusvaltioperiaatetta;
23.	korostaa, että EU:n on ryhdyttävä selkeisiin toimiin korruption ja ihmisoikeusloukkausten välisen tiiviin yhteyden tunnustamiseksi, jotta se voi kohdistaa toimintansa ihmisoikeuksien loukkaajien taloudellisiin ja rahoituksellisiin mahdollistajiin;
EU:n toimet monenvälisellä tasolla
24.	vahvistaa, että ihmisoikeuksien kunnioittamisen, suojelun ja toteutumisen edistäminen kaikkialla maailmassa edellyttää vahvaa kansainvälistä yhteistyötä monenvälisellä tasolla; korostaa YK:n ja sen elinten erityisen tärkeää roolia pääasiallisena foorumina, jonka on voitava edistää tehokkaasti pyrkimyksiä rauhaan ja turvallisuuteen, kestävään kehitykseen sekä ihmisoikeuksien ja kansainvälisen oikeuden kunnioittamiseen; kehottaa EU:ta ja sen jäsenvaltioita tukemaan edelleen YK:n työtä, sen järjestöjä ja erityismenettelyjä sekä poliittisesti että taloudellisesti, jotta voidaan varmistaa sen tarkoituksenmukaisuus ja vastustaa autoritaaristen ja totalitaaristen hallintojen vaikutusvaltaa; painottaa, että nykyiseen monenväliseen järjestykseen on sisällytettävä täysimittaisesti uudet globaalit toimijat, erityisesti demokratiaan ja ihmisoikeuksiin keskittyvät toimijat; toistaa, että EU:n ja sen jäsenvaltioiden on puhuttava yhdellä äänellä sekä YK:ssa että muilla monenvälisillä foorumeilla, jotta ihmisoikeuksiin ja demokratiaan kohdistuviin maailmanlaajuisiin haasteisiin voidaan puuttua tehokkaasti monenvälisillä foorumeilla, ja tuettava mahdollisimman voimakkaita sanavalintoja kansainvälisten ihmisoikeusnormien mukaisesti; kehottaa tätä varten pyrkimään sen varmistamiseen, että EU:lla on jäsenvaltioilla nykyisin olevien paikkojen lisäksi oma edustuksensa kansainvälisissä järjestöissä, myös YK:n turvallisuusneuvostossa; kehottaa EU:n valtuuskuntia vahvistamaan rooliaan monenvälisillä foorumeilla, ja katsoo, että niille olisi annettava siihen asianmukaiset resurssit;
25.	on syvästi huolissaan siitä, että autoritaariset ja totalitaariset hallinnot hyökkäävät yhä useammin sääntöpohjaista kansainvälistä järjestystä vastaan muun muassa kohdistamalla rauhanomaisiin naapureihinsa provosoimattoman ja perusteettoman hyökkäyksen ja heikentämällä YK:n elinten toimintaa ja etenkin käyttämällä väärin veto-oikeutta YK:n turvallisuusneuvostossa; korostaa, että näiden elinten tehokkuuden heikkeneminen aiheuttaa todellisia kustannuksia konfliktien, ihmishenkien menetyksen ja inhimillisen kärsimyksen muodossa ja heikentää vakavasti maiden yleistä kykyä vastata maailmanlaajuisiin haasteisiin; kehottaa jäsenvaltioita ja samanmielisiä kumppaneita kehittämään vankan strategian ja tehostamaan toimiaan tämän kehityssuunnan kääntämiseksi ja ilmaisemaan yhtenäisesti ja vahvasti tukensa kyseisille organisaatioille, jos niitä vastaan hyökätään tai niitä uhataan; katsoo, että YK:ta, sen toimielimiä ja muita monenvälisiä järjestöjä on uudistettava näihin kasvaviin haasteisiin ja uhkiin vastaamiseksi;
26.	pitää erittäin valitettavana joidenkin maiden päätöstä vetäytyä YK:n ihmisoikeusneuvostosta;
27.	toistaa, että EU tukee voimakkaasti Kansainvälistä tuomioistuinta ja ICC:tä olennaisen tärkeinä, riippumattomina ja puolueettomina eliminä, joilla on lainkäyttövalta, tänä kansainvälisen oikeuden kannalta erityisen haastavana aikana; muistuttaa, että hyvin rahoitettu ICC on olennaisen tärkeä vakavien kansainvälisten rikosten tehokkaan syytteeseenpanon kannalta; pitää myönteisenä poliittista ja taloudellista tukea, jota EU on antanut ICC:lle ja ICC:n syyttäjän toimistolle, käynnistämällä maailmanlaajuisen aloitteen kansainvälisten rikosten rankaisemattomuuden torjumiseksi ja tarjoamalla taloudellista tukea kansalaisyhteiskunnan järjestöille, jotka ovat omistautuneet edistämään oikeutta ja vastuuvelvollisuutta kansainvälisistä rikoksista ja vakavista ihmisoikeusloukkauksista, myös edistämällä selviytyjien osallistumista oikeudenkäynteihin; kehottaa EU:ta ja sen jäsenvaltioita jatkamaan ja tehostamaan tukeaan ICC:lle – myös ICC:n uhrirahastolle – tarvittavin keinoin, kuten tarjoamalla resursseja ja poliittista tukea, ja hyödyntämään kaikkia käytettävissään olevia välineitä rankaisemattomuuden torjumiseksi maailmanlaajuisesti ja sen mahdollistamiseksi, että ICC voi hoitaa tehtävänsä tehokkaasti; kehottaa kaikkia jäsenvaltioita kunnioittamaan Kansainvälisen tuomioistuimen ja kaikkien ICC:n elinten, myös syyttäjän toimiston ja jaostojen, toimia ja päätöksiä ja panemaan ne täytäntöön, kehottamaan muita maita liittymään tuomioistuimeen ja tekemään sen kanssa yhteistyötä, myös ICC:n pidätysmääräysten täytäntöönpanon valvomiseksi, ja tukemaan niiden työtä riippumattomana ja puolueettomana kansainvälisenä oikeuselimenä kaikkialla maailmassa; pitää valitettavana, että tietyt ICC:n jäsenvaltiot eivät ole panneet täytäntöön ICC:n pidätysmääräyksiä, mikä vie pohjaa tuomioistuinten tekemältä työltä; kehottaa EU:ta vaatimaan, että EU:n ulkopuoliset maat, myös sen tärkeimmät kumppanit, tunnustavat ICC:n ja ryhtyvät Rooman perussäännön sopimusvaltioiksi;
28.	toteaa jälleen, että EU tukee voimakkaasti Euroopan ihmisoikeustuomioistuinta; kehottaa kaikkia Euroopan ihmisoikeussopimuksen allekirjoittajavaltioita noudattamaan tuomioistuimen päätöksiä niiden koko laajuudessa;
29.	korostaa, että on tärkeää olla politisoimatta ICC:tä, sillä luottamus tuomioistuimeen heikkenee, jos sen valtuuksia käytetään väärin; tuomitsee erityisen vahvasti ja selväsanaisesti ICC:tä ja sen henkilöstöä vastaan suunnatut tai suunnitteilla olevat poliittiset hyökkäykset, pakotteet ja muut pakkokeinot; kehottaa jäsenvaltioita ja EU:n toimielimiä tekemään yhteistyötä ratkaisujen löytämiseksi, jotta sekä ICC:tä instituutiona että sen henkilöstöä voidaan suojella mahdollisilta tulevilta sanktioilta, jotka uhkaisivat tuomioistuimen toimintaa;
30.	ilmaisee syvän huolensa Kansainväliseen rikostuomioistuimeen, sen syyttäjiin, tuomareihin ja henkilöstöön kohdistetuista pakotteista, jotka ovat vakava hyökkäys kansainvälistä oikeusjärjestelmää vastaan; kehottaa komissiota kiireellisesti aktivoimaan ulkomaisen lainsäädännön vaikutukset estävän säädöksen ja jäsenvaltioita lisäämään kiireellisesti diplomaattisia toimiaan Kansainvälisen rikostuomioistuimen suojelemiseksi ja turvaamiseksi kansainvälisen oikeusjärjestelmän välttämättömänä pilarina;
31.	ottaa huomioon, että tuomioistuimen yleistoimivalta on tärkeä kansainvälisen rikosoikeusjärjestelmän väline, jolla ehkäistään ja torjutaan rankaisemattomuutta ja edistetään kansainvälistä vastuuvelvollisuutta; kehottaa jäsenvaltioita soveltamaan tuomioistuimen yleistoimivaltaa rankaisemattomuuden torjunnassa;
32.	kehottaa EU:ta ja sen jäsenvaltioita johtamaan kaikenlaisten ääriliikkeiden maailmanlaajuista torjuntaa ja suhtautuu myönteisesti tätä koskevan EU:n strategian hyväksymiseen; vaatii asettamaan terrorismin torjunnan EU:n sisä- ja ulkoasioiden asialistan kärkeen;
Kansainvälisen humanitaarisen oikeuden noudattaminen
33.	panee huolestuneena merkille, että kansainvälinen humanitaarinen oikeus ja ihmisoikeuksia koskeva kansainvälinen oikeus sivuutetaan yhä useammin, erityisesti eri puolilla maailmaa käynnissä olevissa konflikteissa; tuomitsee ankarasti siviilejä ja siviilikohteita vastaan monissa konfliktitilanteissa tehtyjen tahallisten, umpimähkäisten ja suhteettomien hyökkäyksien lisääntymisen; pitää keskeisen tärkeänä, että kaikki YK:n järjestöt ja humanitaariset avustusjärjestöt kykenevät antamaan kokonaisvaltaista, oikea-aikaista ja esteetöntä apua kaikille haavoittuvassa asemassa oleville ihmisille, ja kehottaa kaikkia aseellisten konfliktien osapuolia kunnioittamaan näiden järjestöjen työtä kaikilta osin ja varmistamaan, että ne voivat täyttää siviilien perustarpeet ilman, että niitä pyritään häiritsemään; tuomitsee pyrkimykset heikentää humanitaarista apua toimittavia YK:n järjestöjä; vaatii kaikkia aseellisten konfliktien osapuolia suojelemaan siviiliväestöä, humanitaarisia ja lääkintäalan työntekijöitä sekä toimittajia ja tiedotusvälineiden työntekijöitä; kehottaa kaikkia aseellisten konfliktien osapuolia kunnioittamaan YK:n rauhanturvaoperaatioiden legitiimiyttä ja loukkaamattomuutta; kehottaa kaikkia valtioita noudattamaan ehdoitta ja kaikilta osin kansainvälistä humanitaarista oikeutta; kehottaa kansainvälistä yhteisöä ja jäsenvaltioita erityisesti edistämään vastuuvelvollisuutta ja torjumaan sitä, että kansainvälisen humanitaarisen oikeuden vakavista rikkomuksista jätetään rankaisematta; kehottaa perustamaan järjestelmällisesti humanitaarisia käytäviä sota- ja taistelualueille aina kun se on tarpeen, jotta vaarassa olevat siviilit voivat paeta konflikteja, ja tuomitsee ankarasti kaikki heihin kohdistuvat hyökkäykset; vaatii esteetöntä pääsyä humanitaarisille järjestöille, jotka seuraavat sotavankien tilannetta ja avustavat heitä, kuten sotavankien kohtelua koskevassa Geneven sopimuksessa määrätään; odottaa kansainvälisten järjestöjen noudattavan sotavankien kohtelua koskevaa kansainvälistä oikeutta; vaatii kansainvälistä yhteistyötä ja apua maasta väkisin poistettujen henkilöiden, erityisesti lasten ja panttivankien, palauttamiseksi;
34.	on syvästi huolissaan siitä, että pitkittyneitä miehityksiä ja alueiden liittämistä tapahtuu jatkuvasti; kehottaa kiinnittämään erityistä huomiota ihmisoikeustilanteeseen laittomasti miehitetyillä alueilla, myös kun on kyse pitkittyneestä miehityksestä ja kehottaa toteuttamaan tehokkaita toimenpiteitä, joilla pyritään estämään vakavat ihmisoikeusloukkaukset tällaisilla alueilla, mukaan lukien oikeutta elämään koskevat loukkaukset, liikkumisvapauden rajoittaminen ja syrjintä;
[bookmark: _GoBack]35.	kehottaa jälleen jäsenvaltioita auttamaan hillitsemään aseellisia konflikteja ja vakavia ihmisoikeusloukkauksia tai kansainvälisen humanitaarisen oikeuden loukkauksia noudattamalla tiukasti 2. huhtikuuta 2013 tehdyn YK:n asekauppasopimuksen vientiä ja vientilupahakemusten arviointia koskevan 7 artiklan määräyksiä ja 8. joulukuuta 2008 annettua, sotilasteknologian ja -laitteiden vientiä koskevat yhteiset säännöt määrittävää neuvoston yhteistä kantaa 2008/944/YUTP;
36.	kehottaa luotettavia ja samanmielisiä kolmansia maita vahvistamaan puolustustaan, selviytymiskykyään ja siviilivalmiuksiaan, jotta voidaan tehokkaasti estää hyökkäykset ja vaalia ihmisoikeuksia maailmanlaajuisesti;
37.	pitää valitettavana aseellisten konfliktien sukupuolistuneita vaikutuksia, kun seksuaaliselle ja sukupuolistuneelle väkivallalle sekä seksuaali- ja lisääntymisterveydelle ja -oikeuksille ei aseteta riittävästi painoarvoa EU:n humanitaarisissa ja pakolaisiin liittyvissä toimissa; toteaa jälleen, että humanitaariset kriisit lisäävät seksuaali- ja lisääntymisterveyteen ja -oikeuksiin ja sukupuoleen liittyviä haasteita, ja muistuttaa, että kriisialueilla etenkin haavoittuvat ryhmät, kuten pakolaiset ja muuttajat sekä naiset ja tytöt, ovat erityisen alttiita seksuaaliselle väkivallalle, sukupuolitaudeille, seksuaaliselle riistolle, raiskaukselle sodankäynnin välineenä ja ei‑toivotuille raskauksille; kehottaa komissiota ja jäsenvaltioita asettamaan etusijalle sukupuolten tasa-arvon ja seksuaali- ja lisääntymisterveyden ja niitä koskevat oikeudet humanitaarisissa ja pakolaisiin liittyvissä avustustoimissaan sekä vastuuvelvollisuuden ja oikeussuojan saatavuuden sekä seksuaali- ja lisääntymisterveyteen liittyvien oikeuksien loukkauksiin ja sukupuolistuneeseen väkivaltaan liittyvät oikeussuojakeinot, myös humanitaaristen toimijoiden koulutuksen sekä nykyisen ja tulevan rahoituksen;
Team Europe -lähestymistapa
38.	toteaa, että ihmisoikeuksien suojelemiseen ja niiden edistämiseen liittyvät toimintamallit EU:n toimielimissä, jäsenvaltioiden suurlähetystöissä sekä EU:n ulkopuolisissa maissa sijaitsevissa EU:n edustustoissa voitaisiin sovittaa yhteen vielä entistä paremmin, erityisesti kannustamalla näitä maita noudattamaan kansainvälisiä velvoitteitaan ja pidättymään kritiikkiä esittävien häirinnästä ja vainoamisesta; korostaa jäsenvaltioiden suurlähetystöjen mahdollisuutta ottaa yhä aktiivisempi rooli ihmisoikeuksien edistämisessä ja turvaamisessa ja tukea samalla kansalaisyhteiskuntaa näissä maissa; kehottaa EU:ta ja sen jäsenvaltioita käyttämään kaikkia mahdollisia keinoja vankilaolojen arvioimiseksi sekä seuraamaan oikeudenkäyntejä ja tuomioistuinmenettelyjä, jotta voidaan lisätä painetta ja tietoisuutta ja jotta maat vapauttaisivat poliittiset vangit ja ponnistelisivat aktiivisesti tämän hyväksi; korostaa, että on tärkeää, että jäsenvaltiot ja EU:n edustustot jakavat vastuun näissä toimissa; kehottaa EU:ta ja sen jäsenvaltioita tehostamaan yhteisiä toimiaan ihmisoikeuksien kunnioittamisen, suojelun ja toteutumisen edistämiseksi ja demokratian tukemiseksi maailmanlaajuisesti; kannustaa seuraamaan ja arvioimaan huolellisesti EU:n edustustojen valmiuksia varmistaa, että jokaisella edustustolla on nimetty yhteyspiste ihmisoikeusloukkauksia koskevia tapauksia varten ja että tälle toimeksiannolle osoitetaan riittävät resurssit tehokkaan ja oikea-aikaisen reagoinnin mahdollistamiseksi; toistaa tässä yhteydessä, että EU:n edustustojen kannalta on tärkeää, että on olemassa erityisiin ihmisoikeuskysymyksiin liittyviä EU:n suuntaviivoja;
Ihmisoikeuksia ja demokratiaa koskeviin maailmanlaajuisiin haasteisiin vastaaminen
Oikeus olla joutumatta kidutuksen ja muun julman, epäinhimillisen tai halventavan kohtelun tai rangaistuksen kohteeksi
39.	tuomitsee kaikissa olosuhteissa kaikki toimet tai yritykset laillistaa, sallia tai hyväksyä kidutus ja muu julma, epäinhimillinen tai halventava kohtelu tai rangaistusmenetelmät tai lietsoa niihin tai antaa niihin lupa; tuomitsee sen, että esitettyjen tietojen mukaan valtiolliset toimijat käyttävät yhä yleisemmin – muun muassa poliittisiin vankeihin kohdistuvaa – kidutusta erilaisissa yhteyksissä, myös laitoksissa ja niiden ulkopuolella, ja konfliktitilanteissa eri puolilla maailmaa rikkoen erityisesti sotavankien kohtelua koskevaa Geneven sopimusta ja tappavat sotavankeja, mikä on sotarikos, ja muistuttaa, että oikeudesta olla joutumatta kidutuksen tai muun epäinhimillisen tai halventavan kohtelun kohteeksi ei voida poiketa; toistaa, että EU:lla on nollatoleranssi kidutusta ja muuta kaltoinkohtelua kohtaan ja kehottaa asianomaisia toimielimiä, myös Euroopan ihmisoikeustuomioistuinta, omaksumaan jämäkän kannan kaikkiin tällaisiin tapauksiin;
40.	kehottaa jälleen kaikkia valtioita ratifioimaan kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n yleissopimuksen ja siihen liitetyn valinnaisen pöytäkirjan sekä kehottaa valtioita saattamaan asiaa koskevat kansalliset määräyksensä kansainvälisten normien mukaisiksi; toteaa jälleen, että on tärkeää tehdä yhteistyötä asiaankuuluvien sidosryhmien kanssa kidutuksen poistamiseksi ja vangitsemispaikkojen valvomiseksi, noudattaen neuvoston 16. syyskuuta 2019 hyväksymiä EU:n politiikan suuntaviivoja suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä;
Oikeus rauhanomaiseen kokoontumis- ja yhdistymisvapauteen
41.	toistaa, että on tarpeen suojella EU:n demokraattista toimintaympäristöä ja siihen liittyvien perusvapauksien, erityisesti kokoontumis- ja yhdistymisvapauksien, käyttöä; korostaa mielenosoitusten ja rauhanomaisten kokoontumisten väkivaltaisen tukahduttamisen lisääntymistä EU:n kansalaistoimintaympäristössä ja kidutus- ja kaltoinkohtelutapauksia, jotka ovat johtaneet kuolemiin ja muihin vakaviin rikkomuksiin; painottaa tarvetta vahvistaa tätä perusoikeutta kidutuksen ja kaltoinkohtelun ehdottoman kieltämisen yhteydessä;
Oikeus ruokaan, veteen ja sanitaatioon
42.	muistuttaa, että oikeus ruokaan, mukaan lukien fyysiset ja taloudelliset mahdollisuudet saada riittävästi ruokaa tai keinot hankkia sitä, on ihmisoikeus; on erittäin huolestunut haasteista, jotka uhkaavat oikeutta ruokaan eri puolilla maailmaa, erityisesti sota- ja konfliktitilanteissa; tuomitsee sen, että esitettyjen tietojen perusteella elintarvikkeita käytetään yhä useammin aseena aseellisissa konflikteissa; kehottaa EU:ta ja sen jäsenvaltioita edistämään YK:n järjestelmän puitteissa sellaisten pakollisten suuntaviivojen laatimista, joilla oikeus ruokaan taataan syrjimättömästi; kehottaa EU:ta ja jäsenvaltioita tukemaan täysimittaisesti, poliittisesti ja taloudellisesti, organisaatioita ja virastoja, jotka pyrkivät turvaamaan oikeuden ruokaan konfliktialueilla; muistuttaa pienviljelijöiden ja muiden maaseudulla työskentelevien henkilöiden oikeuksista annetun YK:n julistuksen merkityksestä elintarviketurvan saavuttamisen kannalta; antaa tässä yhteydessä tunnustusta YK:n alaisuudessa toimivan Maailman elintarvikeohjelman työlle;
43.	vahvistaa, että oikeudet turvalliseen juomaveteen ja sanitaatioon ovat ihmisoikeuksia ja että kyseiset oikeudet täydentävät toinen toistaan; korostaa, että puhtaan juomaveden saatavuus on ehdoton edellytys terveelle ja ihmisarvoiselle elämälle ja olennaisen tärkeää ihmisarvon säilyttämisen kannalta; korostaa, että oikeus veteen on olennaisen tärkeä edellytys muiden oikeuksien toteutumisen kannalta ja että asiaa käsiteltäessä onkin huomioitava yleinen etu ja veden asema maailmanlaajuisena julkishyödykkeenä; korostaa turvallista juomavettä ja sanitaatiota koskevien EU:n suuntaviivojen merkitystä ja kehottaa EU:n toimielimiä ja jäsenvaltioita panemaan ne täytäntöön ja edistämään niiden soveltamista EU:n ulkopuolisissa maissa ja monenvälisillä foorumeilla;
Ilmastonmuutos ja ympäristö
44.	korostaa, että ilmastonmuutos ja sen ympäristövaikutukset vaikuttavat suoraan kaikkien ihmisoikeuksien tosiasialliseen toteutumiseen; antaa tunnustusta sille tärkeälle työlle, jota kansalaisjärjestöt, alkuperäiskansat ja paikallisyhteisöt, maaoikeus- ja ympäristöaktivistit sekä alkuperäiskansojen aktivistit tekevät puhtaan, terveellisen ja kestävän ympäristön suojelemiseksi, mukaan lukien maan ja vesivarojen saatavuus; pitää valitettavina riskejä, joita ympäristöaktivistit ja alkuperäiskansojen aktivistit kohtaavat, ja kehottaa takaamaan heidän tehokkaan suojelunsa; toteaa, että yhteisöistä ne, jotka itse vähiten aiheuttavat ilmastonmuutosta, ovat niitä, jotka todennäköisemmin joutuvat kärsimään ilmastoriskeistä ja luonnonkatastrofeista, ja kehottaa tältä osin lisäämään heikoimmassa asemassa oleville ryhmille annettavaa tukea; palauttaa mieliin, että alkuperäiskansoilla ja paikallisyhteisöillä on tärkeä rooli luonnonvarojen kestävän hoidon ja biologisen monimuotoisuuden säilymisen kannalta; muistuttaa, että puhtaaseen energiaan siirtymän on oltava oikeudenmukainen ja siinä on kunnioitettava kaikkien perusoikeuksia; toistaa, että on tärkeää saavuttaa YK:n kestävän kehityksen tavoitteet nykyisten ja tulevien sukupolvien ihmisoikeuksien suojelemiseksi;
45.	panee erittäin huolestuneena merkille, että joukkotuhoaseiden ja muiden ympäristöön haitallisesti ja suhteettomasti vaikuttavien sodankäynnin muotojen käyttöönotto aiheuttaa yhä suurempia uhkia puhtaalle, terveelliselle ja kestävälle ympäristölle; korostaa tarvetta puuttua tehokkaasti ympäristön tuhoutumisesta ja ilmastonmuutoksesta johtuvaan ihmisten pakkomuuttoon, koska se lisää ihmisoikeusloukkausten riskiä ja tekee alttiimmaksi riistolle sen eri muodoissa; ottaa huomioon, että lapset altistuvat enemmän ilmastokatastrofien aiheuttamille akuuteille riskeille ja että he ovat myös yksi suurimmista kohderyhmistä; kehottaa EU:ta käsittelemään etenkin sitä, miten ilmastonmuutos vaikuttaa lapsen oikeuksien toteutumiseen;
Lapsen oikeudet
46.	vaatii järjestelmällistä ja johdonmukaista lähestymistapaa lasten, myös kaikkein syrjäytyneimpien ja muita haavoittuvammassa asemassa olevien lasten, oikeuksien edistämiseen ja puolustamiseen kaikessa EU:n ulkopolitiikassa; kehottaa lisäämään yhteisiä toimia, joilla voidaan edistää lasten oikeuksien kunnioittamista, suojelua ja toteutumista kriisi- tai hätätilanteissa; tuomitsee lapsen oikeuksien kunnioittamisen heikkenemisen ja näiden oikeuksien lisääntyvät loukkaukset ja niihin kohdistuvat väärinkäytökset, kuten väkivalta, varhais- ja pakkoavioliitot, seksuaalinen hyväksikäyttö, sukupuolielinten silpominen mukaan lukien, ihmiskauppa, lapsityövoiman käyttö, kunniamurhat, lapsisotilaiden värvääminen, koulutuksen ja terveydenhuollon puute, aliravitsemus ja äärimmäinen köyhyys; tuomitsee lisäksi lasten kuolemantapausten lisääntymisen aseellisissa konflikteissa ja korostaa, että lasten oikeuksia on suojeltava tehokkaasti aktiivisessa sodankäynnissä; kehottaa tekemään uusia EU:n aloitteita, joilla edistetään ja suojellaan lapsen oikeuksia konflikteista kärsineiden lasten kuntouttamiseksi ja yhteiskuntaan sopeuttamiseksi varmistaen, että he elävät heille sopivassa suojatussa, perhe- ja yhteisöperustaisessa ympäristössä, jossa hoito ja koulutus ovat olennaisen tärkeässä asemassa; toistaa vaatimuksensa järjestelmällisestä ja johdonmukaisesta lähestymistavasta lasten oikeuksien edistämiseksi ja puolustamiseksi kaikessa EU:n ulkoisessa politiikassa; kehottaa kaikkia maita ratifioimaan ripeästi YK:n yleissopimuksen lapsen oikeuksista, jotta tämä perustavanlaatuinen väline saadaan ratifioitua yleismaailmallisesti;
47.	korostaa, että raskaana olevien naisten oikeuksia on kiireellisesti suojeltava ja varmistettava, että heidän terveyttään, turvallisuuttaan ja ihmisarvoaan tuetaan kattavasti, muun muassa takaamalla äitiysterveydenhuollon palvelujen saatavuus ja päiväkotien kaltaisten lastenhoitopalvelujen saatavuus sekä laatimalla oikeudenmukaisia työmarkkinapolitiikkoja, joilla suojellaan heidän hyvinvointiaan, toimeentuloaan ja urakehitystään;
48.	korostaa, että on tärkeää kuroa umpeen rahoitusvaje, jotta maat voisivat saavuttaa laadukasta koulutusta koskevan kestävän kehityksen tavoitteen 4 ja varmistaa kaikkien lasten ja nuorten pääsyn koulutukseen; kehottaa jälleen puuttumaan kulttuurinormeihin ja sukupuolivinoutumiin, jotka estävät tyttöjä ja naisia saamasta koulutusta, ja kehottaa luomaan maailmanlaajuisesti sukupuolitietoisia koulutusjärjestelmiä;
49.	painottaa, että koulutus on lähtökohta sellaisten periaatteiden ja arvojen vaalimiselle, joilla edistetään lasten henkilökohtaista kehitystä sekä sosiaalista yhteenkuuluvuutta, demokratiaa ja oikeusvaltion periaatteita kaikkialla maailmassa; kehottaa siksi EU:ta edistämään arvojaan tukemalla naisten ja tyttöjen mahdollisuuksia koulutukseen ja oppimiseen;
Naisten oikeudet ja sukupuolten tasa-arvo
50.	korostaa, että naisten oikeudet ja sukupuolten tasa-arvo ovat välttämättömiä ja jakamattomia ihmisoikeuksia sekä oikeusvaltioperiaatteen ja selviytymiskykyisten osallistavien demokratioiden perusta; pahoittelee, että miljoonat naiset ja tytöt joutuvat edelleen kokemaan syrjintää ja väkivaltaa erityisesti konfliktien yhteydessä, konfliktien jälkeisissä tilanteissa ja pakkosiirtojen yhteydessä ja että heiltä riistetään ihmisarvo, itsemääräämisoikeus ja jopa elämä; tuomitsee rankaisemattomuuden, jonka myötä rikoksentekijät syyllistyvät ihmisoikeuksia puolustaviin naisiin kohdistuviin loukkauksiin; on kauhistunut raiskausten ja seksuaalisen väkivallan käytöstä sodankäynnin välineenä ja korostaa tarvetta selvittää tällaiset tapaukset sekä vahvistaa kansainvälistä yhteistyötä, jotta voidaan toimia sitä vastaan, että tällaiset rikokset jäävät rankaisematta; kehottaa EU:ta, sen jäsenvaltioita ja samanmielisiä kumppaneita tehostamaan toimiaan naisten ja tyttöjen ihmisoikeuksien toteutumisen ja suojelun varmistamiseksi kaikilta osin ja sisällyttämään sukupuolinäkökulman valtavirtaistamista koskevan lähestymistavan kaikkiin toimintapolitiikkoihin ottaen huomioon maailmanlaajuisten haasteiden, kuten ilmastonmuutoksen tai konfliktien, erilaiset vaikutukset; korostaa, että seksuaali- ja lisääntymisterveys ja -oikeudet ovat perustavaa laatua olevia ihmisoikeuksia, joita on puolustettava maailmanlaajuisesti ja jäsenvaltioissa, ja on syvästi huolissaan sukupuolten tasa-arvon ja seksuaali- ja lisääntymisterveyden ja -oikeuksien heikentymisestä kaikkialla maailmassa; toteaa jälleen, että laadukkaiden ja kattavien seksuaali- ja lisääntymisterveyspalvelujen epääminen on sukupuolistuneen väkivallan muoto; korostaa, että on tärkeää toimia esimerkkinä; kehottaa EU:ta asettamaan etusijalle seksuaali- ja lisääntymisterveyden ja -oikeuksien saavutettavuuden osana ihmisoikeuksien edistämistä ja kestävän kehityksen tavoitteiden saavuttamista; tuomitsee jyrkästi sen, että seksuaali- ja lisääntymisterveyteen kohdistuvat hyökkäykset lisääntyvät kaikkialla maailmassa, sekä sukupuolistuneen väkivallan, mukaan lukien seksuaalisen väkivallan käyttö sota-aseena; kehottaa EU:ta ja sen jäsenvaltioita puolustamaan seksuaali- ja lisääntymisterveyttä ja -oikeuksia ihmisoikeuksina, sisällyttämään oikeuden lailliseen ja turvalliseen aborttiin perusoikeuskirjaan ja asettamaan seksuaali- ja lisääntymisterveyden ja -oikeuksien saatavuuden etusijalle ihmisoikeuksien ja kestävän kehityksen tavoitteiden edistämiseksi; pitää kauhistuttavina naisten sukuelinten silpomista, kunniamurhia, lapsiavioliittoja ja pakkoavioliittoja; pitää myönteisenä EU:n liittymistä Istanbulin yleissopimukseen ja kannustaa voimakkaasti niitäkin jäsenvaltioita, jotka eivät ole sitä vielä tehneet, ratifioimaan viipymättä Istanbulin yleissopimuksen; kehottaa EU:ta ja sen kansainvälisiä kumppaneita lujittamaan pyrkimyksiään varmistaa, että naiset voivat nauttia ihmisoikeuksista kaikilta osin ja että heitä kohdellaan yhdenvertaisesti miesten kanssa; korostaa, että on tärkeää turvata naisten oikeudet ja varmistaa, että heidän terveyttään, turvallisuuttaan ja ihmisarvoaan suojellaan erityisesti terveydenhuollon saatavuuden ja työsuojelun yhteydessä; korostaa, että jatkossakin on painokkaasti vastustettava sellaisia abortin kieltäviä lakeja, joiden nojalla naisille ja tytöille langetetaan kymmenien vuosien vankeustuomioita jopa raiskaus- tai insestitapauksissa tai raskaana olevan naisen ollessa hengenvaarassa, ja korostaa, että tällaiset lait on tuomittava mitä jyrkimmin; korostaa tarvetta jatkaa ponnisteluja naisten sukuelinten silpomista koskevan käytännön lopettamiseksi kokonaan; antaa täyden tukensa tasa‑arvo- ja monimuotoisuusasioiden EU-lähettiläälle hänen hoitaessaan tehtäväänsä;
51.	tiedostaa, että seksuaali- ja lisääntymisterveyden ja -oikeuksien edistäminen ja suojelu on olennaisen tärkeää sukupuolten tasa-arvon saavuttamisen kannalta, ja kannattaa oikeutta kattaviin seksuaali- ja lisääntymisterveyttä ja -oikeuksia koskeviin palveluihin, joihin kuuluvat nykyaikaiset ehkäisymenetelmät, maksuton, turvallinen ja laillinen abortti, äitiysterveydenhuolto, raskaudenaikainen ja synnytyksen jälkeinen terveydenhuolto, hedelmöityshoito sekä seksuaali- ja lisääntymisterveyttä ja -oikeuksia koskeva koulutus ja tiedonsaanti, mukaan lukien kattava seksuaalikasvatus, ilman minkäänlaista syrjintää, pakottamista tai väkivaltaa; yhtyy ihmisoikeuselinten kantaan, jonka mukaan abortin kieltäminen voi aiheuttaa naisille kärsimystä, joka on verrattavissa kidutukseen tai julmaan, epäinhimilliseen tai halventavaan kohteluun;
52.	toteaa, että sukupuoleen perustuva erottelu on järjestelmällinen ja institutionalisoitu sortomuoto, joka riistää naisilta ja tytöiltä perusoikeudet yksinomaan sukupuolen perusteella; panee erittäin huolestuneena merkille, että sukupuoleen perustuva erottelu on saanut jalansijaa tietyillä alueilla, joilla naisiin kohdistuu laajoja koulutukseen, työllisyyteen, terveydenhuoltoon ja vapaaseen liikkuvuuteen liittyviä rajoituksia, joita usein tukevat sukupuoleen perustuvaa syrjintää vahvistavat oikeudelliset ja kulttuuriset kehykset; kehottaa EU:ta ja sen jäsenvaltioita puuttumaan ennakoivasti sukupuoleen perustuvaan erotteluun vahvistamalla diplomaattisia toimenpiteitä, kohdennettuja taloudellisia toimenpiteitä ja vastuuvelvollisuusmekanismeja, joilla tuetaan sukupuolten tasa-arvoa edistäviä kansalaisyhteiskunnan järjestöjä; kehottaa tunnustamaan virallisesti sukupuoleen perustuvan erottelun selväksi ihmisoikeusrikkomukseksi ja tukemaan kansainvälisiä aloitteita sen luokittelemiseksi rikokseksi ihmisyyttä vastaan ja siten edistämään maailmanlaajuisen vastuuvelvollisuusnormin laatimista;
Pakolaisten ja turvapaikanhakijoiden oikeudet
53.	tuomitsee pakolaisten ja asuinsijoiltaan siirtymään joutuneiden henkilöiden ihmisoikeuksien ja turvallisuuden heikentämisen; vahvistaa heidän luovuttamattomat ihmisoikeutensa ja turvapaikan hakemista koskevan perusoikeutensa; muistuttaa valtioiden velvollisuudesta suojella heitä asiaa koskevan kansainvälisen oikeuden mukaisesti; korostaa yksilöiden, myös lasten, tunnistamisen ja rekisteröinnin merkitystä keskeisenä välineenä, jolla suojellaan pakolaisia ja varmistetaan pakolaisten suojelujärjestelmien eheys sekä estetään ihmiskauppa ja lasten värvääminen aseistettuihin puolisotilaallisiin joukkoihin; kehottaa EU:ta ja sen jäsenvaltioita puolustamaan tehokkaasti heidän oikeuksiaan EU:n turvapaikka- ja muuttoliikepolitiikassa ja EU:n yhteistyössä kumppanimaiden kanssa; pitää valitettavina maahantulijoihin kohdistuvan muukalaisvihan, rasismin ja syrjinnän lisääntymistä sekä väkivallan eri muotoja, myös heidän pakkosiirtymisensä aikana, ja monia heidän kohtaamiaan esteitä, myös terveydenhuollon saatavuudessa; tuomitsee sen, että ulkomaiset toimijat välineellistävät muuttoliikkeen EU:n rajoilla, mikä on hybridihyökkäys jäsenvaltioita vastaan ja esimerkki muuttajien epäinhimillistämisestä; korostaa, että EU:n olisi tehostettava pyrkimyksiään ymmärtää laittoman muuttoliikkeen ja pakkomuuton perimmäisiä syitä ja kehittää tapoja puuttua niihin ja siten parantaa muuttajien alkuperäyhteisöjen selviytymiskykyä ja auttaa niitä tarjoamaan jäsenilleen mahdollisuuden elää ihmisarvoista elämää kotimaassaan; kehottaa EU:ta ja sen jäsenvaltioita jatkamaan ja mahdollisuuksien mukaan lisäämään tukeaan maille, jotka ottavat vastaan suurimman osan pakolaisista, sekä kauttakulkumaille; toteaa jälleen, että tiiviillä yhteistyöllä ja yhteydenpidolla EU:n ulkopuolisten maiden kanssa perusoikeuksia kaikilta osin kunnioittaen on yhä keskeinen merkitys pyrittäessä estämään muuttajien salakuljetusta; korostaa tässä yhteydessä, että on tärkeää jakaa tietoa ja järjestää valistuskampanjoita salakuljetuksen riskeistä sekä tiedottaa vastaanottajamaiden maahanmuuttosäännöistä, jotta ne, joilla ei ole perusteita turvapaikan saamiseen, eivät lähtisi turhaan vaarallisille matkoille; kehottaa ottamaan EU:n rahoittamien humanitaaristen toimien yhteydessä huomioon lasten erityistarpeet ja haavoittuvuudet ja varmistamaan, että heitä suojellaan aikana, jonka he joutuvat olemaan poissa kotiseudultaan; korostaa, että on tärkeää kehittää tehokkaat puitteet turvallisille ja laillisille väylille unioniin, ja pitää tässä yhteydessä myönteisenä komission tiedonantoa osaajien houkuttelemisesta unioniin[footnoteRef:10] ja osaamiskumppanuuksien kehittämistä kumppanimaiden kanssa; kehottaa kunnioittamaan periaatetta, jonka mukaan palauttaminen niihin maihin, joissa ihmisten elämä ja vapaus olisivat uhattuina, ei ole mahdollista; kehottaa EU:ta ja sen jäsenvaltioita keskustelemaan autoritaaristen hallintojen ja järjestäytyneiden rikollisryhmien masinoimasta välineellistetyn muuttoliikkeen ilmiöstä ja korostaa tarvetta analysoida kattavasti tätä ilmiötä, kehittää tehokkaita vastatoimia ja ottaa huomioon sen vaikutukset ihmisoikeuskehykseen; [10:  	Komission tiedonanto 27. huhtikuuta 2022 osaajien houkuttelemisesta EU:hun (COM(2022)0657).] 

Hlbtiq+-henkilöiden oikeudet
54.	tuomitsee lesboihin, homoihin, biseksuaaleihin, transihmisiin, ei-binäärisiin, intersukupuolisiin ja queer-ihmisiin (hlbtiq+ -henkilöt) kaikkialla maailmassa kohdistuvat ihmisoikeusloukkaukset, mukaan lukien syrjintä, vaino, väkivalta ja murhat, leimaaminen, viharikokset, vihapuhe, eheytyshoidot, intersukupuolisten henkilöiden sukuelinten silpominen ja seksuaalinen väkivalta; kehottaa EU:ta ja sen jäsenvaltioita tuomitsemaan nämä epäoikeudenmukaisuudet ja sitoutumaan hlbtiq+ ‑henkilöiden oikeuksien, ihmisarvon ja turvallisuuden suojelemiseen; on erittäin huolissaan hlbtiq+ -henkilöihin ja ihmisoikeuksien puolustajiin kohdistuvan vihan ja hlbtiq+ -henkilöiden vastaisen narratiivin ja lainsäädännön leviämisestä; tuomitsee tässä yhteydessä hlbtiq+ -henkilöihin kohdistettavat eheytyshoidot, joiden tarkoituksena on muuttaa tai tukahduttaa niiden uhreiksi joutuneiden seksuaalista suuntautumista, sukupuoli-identiteettiä ja/tai sukupuolen ilmaisua; kehottaa toteuttamaan EU:n laajuista politiikkaa tällaisten käytäntöjen kieltämiseksi lailla; kehottaa hyväksymään toimintapolitiikkoja, joilla suojellaan hlbtiq+ -henkilöitä ja annetaan heille välineet ilmoittaa turvallisesti heidän oikeuksiensa loukkaamisesta hlbti-henkilöiden kaikkien ihmisoikeuksien edistämiseksi ja suojelemiseksi annettujen EU:n suuntaviivojen mukaisesti; korostaa hlbtiq+ -yhteisöjen kasvavaa huolta ja pelkoa ja kehottaa EU:ta vastustamaan tiukasti kaikkia lainsäädännöllisiä tai sosiaalisia toimia, jotka vaarantavat hlbtiq+ -henkilöt; on erityisen huolissaan niistä hlbtiq+ -henkilöistä, jotka elävät epädemokraattisten hallintojen alaisuudessa tai konfliktitilanteissa, ja kehottaa ottamaan käyttöön nopean toiminnan mekanismeja, joilla suojellaan heitä ja heidän puolustajiaan; toistaa kehotuksensa panna kaikilta osin täytäntöön hlbtiq-henkilöiden tasa-arvoa koskeva strategia 2020–2025 ja toteaa sen olevan EU:n väline hlbtiq+ -henkilöiden tilanteen parantamiseksi kaikkialla maailmassa; vaatii, että kuolemanrangaistuksen käyttö kielletään kaikissa olosuhteissa, mukaan lukien lainsäädäntö, jossa homoseksuaalisuudesta säädetään kuolemanrangaistus; kehottaa EU:ta ja sen jäsenvaltioita jatkamaan pyrkimyksiä saada maat, joissa tällaista lainsäädäntöä on, harkitsemaan uudelleen kantaansa kuolemanrangaistukseen; toteaa lisäksi, että kuolemanrangaistuksen määrääminen tällaisen lainsäädännön nojalla on itsessään mielivaltaista tappamista ja rikkoo kansalaisoikeuksia ja poliittisia oikeuksia koskevan kansainvälisen yleissopimuksen 6 artiklaa;
Vammaisten henkilöiden oikeudet
55.	pitää huolestuttavina haasteita, jotka liittyvät vammaisten henkilöiden oikeuksien toteutumiseen kaikilta osin; kehottaa jälleen EU:ta avustamaan kumppanimaita vammaisten henkilöiden hoitajia tukevien toimintapolitiikkojen kehittämisessä; kehottaa lisäämään sosiaalista tietoisuutta ja torjumaan vammaisiin henkilöihin kohdistuvaa syrjintää; huomauttaa, että vammaisilla henkilöillä on konfliktitilanteissa ja luonnonkatastrofin sattuessa ylimääräisiä ongelmia, koska he ovat alttiimpia väkivallalle eivätkä usein saa asianmukaista tukea; kehottaa kaikkia konfliktitilanteiden osapuolia kaikkialla maailmassa toteuttamaan asianmukaisia toimenpiteitä, jotta vammaisiin henkilöihin kohdistuvia riskejä saataisiin vähennettyä mahdollisimman paljon; painottaa tarvetta suojella vammaisia lapsia kaikilta riiston muodoilta; kehottaa EU:ta hyödyntämään ulkopolitiikassaan vammaisten henkilöiden oikeuksia koskevaa EU:n strategiaa 2021–2030 välineenä, jolla parannetaan vammaisten henkilöiden tilannetta etenkin köyhyyden ja syrjinnän osalta ja pyritään ratkaisemaan ongelmia, jotka liittyvät koulutuksen ja terveydenhuollon saatavuuteen ja työllistymiseen sekä poliittiseen elämään osallistumiseen; kannustaa EU:ta tukemaan kumppanimaita sellaisten osallistavien talouspolitiikkojen kehittämisessä, joilla edistetään vammaisten henkilöiden esteetöntä ammatillista koulutusta ja työllistymismahdollisuuksia sekä edistetään heidän täysimittaista ja aktiivista taloudellista osallistumistaan;
Ikääntyneiden henkilöiden oikeudet
56.	kehottaa jälleen EU:ta ja sen jäsenvaltioita kehittämään uusia keinoja ikääntyneiden oikeuksien vahvistamiseksi ja ottamaan huomioon heidän kohtaamansa moninaiset haasteet, kuten ikään perustuva syrjintä, köyhyys, väkivalta ja sosiaalisen suojelun, terveydenhuollon ja muiden keskeisten palvelujen puute sekä työllistymisen esteet; kehottaa toteuttamaan erityistoimenpiteitä, joiden avulla ikääntyneiden naisten köyhyysriskiä torjutaan lisäämällä sosiaalitukea; korostaa ikääntymistä käsittelevän YK:n avoimen työryhmän työtä, joka liittyy oikeudellisesti sitovaan välineeseen ikääntyneiden henkilöiden ihmisoikeuksien suojelun vahvistamiseksi, ja kehottaa EU:ta ja sen jäsenvaltioita harkitsemaan aktiivisen tuen antamista tälle työlle; korostaa, että EU:n toimintapolitiikoissa tarvitaan monialaista sukupolvien välistä lähestymistapaa nuorten ja ikääntyneiden välisen solidaarisuuden luomiseksi ja edistämiseksi;
Oikeus yhdenvertaiseen ja syrjimättömään kohteluun
57.	toistaa tuomitsevansa kaikenlaisen rasismin, suvaitsemattomuuden, antisemitismin, islaminvastaisuuden, kristittyjen vainon, muukalaisvihan sekä rotuun, etniseen alkuperään, kansallisuuteen, yhteiskuntaluokkaan, vammaisuuteen, kastiin, uskontoon, vakaumukseen, ikään, seksuaaliseen suuntautumiseen tai sukupuoli-identiteettiin perustuvan syrjinnän; tuomitsee vihapuheen ja väkivaltaan yllyttävän puheen kasvavan kansainvälisen uhan, myös verkossa; muistuttaa koulutuksen ja vuoropuhelun keskeisestä roolista suvaitsevaisuuden, ymmärryksen ja monimuotoisuuden edistämisessä; kehottaa hyväksymään tai vahvistamaan mekanismeja, joilla raportoidaan syrjivästä käyttäytymisestä, sekä luomaan tehokkaita oikeussuojakeinoja, jotta rankaisemattomuudesta voidaan luopua, jos henkilö syyllistyy tällaiseen käyttäytymiseen;
Oikeus elämään: kohti kuolemanrangaistuksen yleistä poistamista 
58.	toistaa vastustavansa periaatteellisesti kuolemanrangaistusta, joka on peruuttamaton toimi ja yhteensopimaton oikeuden elämään ja kidutuksen kiellon kanssa sekä julma, epäinhimillinen ja halventava rangaistus; korostaa, että EU:n on pyrittävä väsymättä kuolemanrangaistuksen yleismaailmalliseen poistamiseen ihmisoikeuksia koskevan ulkopolitiikkansa keskeisenä tavoitteena; toteaa, että vaikka joissakin EU:n ulkopuolisissa maissa on pyrkimyksiä toteuttaa toimia kuolemanrangaistuksen poistamiseksi, tähän liittyy edelleen merkittäviä haasteita; pitää valitettavana, että muissa EU:n ulkopuolisissa maissa täytäntöönpantujen kuolemantuomioiden määrä on noussut korkeimmilleen viiteen vuoteen; toistaa kaikille maille esittämänsä kehotuksen poistaa kuolemanrangaistus kokonaan tai keskeyttää välittömästi kuolemanrangaistuksen (tuomiot ja teloitukset) käyttö ensimmäisenä askeleena kohti sen poistamista; kehottaa tässä yhteydessä EU:ta tehostamaan diplomaattista yhteistyötä sellaisten maiden kanssa, jotka jatkavat kuolemanrangaistuksen täytäntöönpanoa, kannustamaan ihmisoikeuskysymyksiä koskevaa vuoropuhelua ja yhteistyötä sekä tukemaan sellaisten oikeudellisten uudistusten kehittämistä, jotka voisivat lopulta johtaa kuolemanrangaistuksen poistamiseen;
Oikeus ajatuksen-, omantunnon-, uskonnon- ja vakaumuksenvapauteen
59.	toistaa olevansa huolissaan ajatuksen-, omantunnon-, uskonnon- ja vakaumuksenvapauden loukkauksista; on huolissaan eri uskonnollisiin yhteisöihin kohdistuvan suvaitsemattomuuden lisääntymisestä kaikkialla maailmassa; pitää valitettavana uskonnon tai vakaumuksen välineellistämistä poliittisiin tarkoituksiin sekä uskonnollisiin ja vakaumuksellisin vähemmistöihin ja uskonnollisiin yhteisöihin kuuluvien henkilöiden sulkemista ulkopuolelle, myös kun kyse on poliittisesta osallistumisesta, sekä kulttuurihistoriallisesti arvokkaiden kohteiden ja taideteosten tuhoamista ja tärvelemistä tietyissä EU:n ulkopuolisissa maissa; painottaa, että vapaus valita uskonto, uskoa tai olla uskomatta on perusoikeus, josta ei voida rangaista; tuomitsee näin ollen sellaisten niin sanottujen uskosta luopumista koskevien lakien ja jumalanpilkkalakien olemassaolon ja täytäntöönpanon, koska ne johtavat ankariin rangaistuksiin, halventavaan kohteluun ja joissakin tapauksissa jopa kuolemantuomioihin; kehottaa poistamaan uskosta luopumista ja jumalanpilkkaa koskevat lait; painottaa, että uskonnon- ja vakaumuksenvapautta EU:n ulkopuolella edistävälle erityislähettiläälle olisi myönnettävä enemmän resursseja, jotta hän voi hoitaa tehtävänsä tehokkaasti; korostaa, että erityislähettilään on jatkettava tiivistä ja täydentävää yhteistyötä ihmisoikeuksista vastaavan EU:n erityisedustajan ja neuvoston ihmisoikeustyöryhmän kanssa; kehottaa EU:ta ja sen jäsenvaltioita tehostamaan toimiaan suojellakseen oikeutta ajatuksen-, omantunnon-, uskonnon- ja vakaumuksenvapauteen, ottamaan näitä kysymyksiä esille YK:n ihmisoikeusfoorumeilla ja jatkamaan yhteistyötä asiaankuuluvien YK:n mekanismien ja komiteoiden kanssa; kehottaa EU:ta pyytämään EU:n edustustoilta raportteja ajatuksen-, omantunnon-, uskonnon- ja vakaumuksenvapauden tilasta ja kokoamaan niistä yhteenvedon;
60.	muistuttaa, että väkivaltaisten konfliktien taustalla on kaikkialla maailmassa useimmiten vähemmistöjen ihmisoikeuksien loukkauksiin liittyvää vähemmistöjen syrjäytymistä, syrjintää ja eriarvoisuutta koskevia epäkohtia, kuten vähemmistökysymyksiä käsittelevä YK:n erityisraportoija on todennut; korostaa tarvetta valtavirtaistaa vähemmistöjen oikeuksien suojelu ja suojelumekanismien kehittäminen YK:n tasolla; muistuttaa valtioiden velvoitteesta suojella kansallisten, etnisten, kulttuuristen, uskonnollisten tai kielellisten vähemmistöjensä oikeuksia omalla alueellaan; kehottaa komissiota tukemaan vähemmistöihin kuuluvien henkilöiden oikeuksien suojelua kaikkialla maailmassa ja sisällyttämään tämän ensisijaiseksi tavoitteeksi ihmisoikeuksia ja demokratiaa koskevaan aihekohtaiseen ohjelmaan EU:n naapuruus-, kehitys- ja kansainvälisen yhteistyön välineessä – Globaali Eurooppa;
Oikeus sananvapauteen, akateeminen vapaus, tiedotusvälineiden vapaus ja oikeus saada tietoja
61.	korostaa, että sananvapaudella ja luotettavien ja monipuolisten tietolähteiden saatavuudella on ratkaiseva merkitys demokratian ja kukoistavan kansalaistoiminnan ylläpitämisen kannalta; muistuttaa, että demokratia voi toimia vain, jos kansalaisilla on mahdollisuus saada riippumatonta ja luotettavaa tietoa, minkä vuoksi toimittajat ovat keskeisiä toimijoita demokratian turvaamisessa; on näin ollen erittäin huolissaan siitä, että sananvapauden rajoitukset lisääntyvät lukuisissa maissa eri puolilla maailmaa ja ne kohdistuvat etenkin toimittajiin joko sensuurin vuoksi tai siksi, että heidät pakotetaan itsesensuuriin, ja siksi, että niin sanottuja ulkomaisia agentteja koskevia lakeja ja terrorismin- tai korruptionvastaisia lakeja käytetään väärin toimittajien ja kansalaisyhteiskunnan järjestöjen hiljentämiseen: on huolissaan toimittajiin kohdistuvan vihapuheen esittämisestä sekä verkossa että sen ulkopuolella, koska sillä on pelotevaikutus; ilmaisee lisäksi huolensa toimittajien ja media-alan työntekijöiden fyysisestä turvallisuudesta ja siitä, että he joutuvat maalitauluiksi konfliktialueilla; pitää valitettavana, että vuonna 2024 surmattiin 54 toimittajaa ja media-alan työntekijää, useimmissa tapauksissa konfliktialueilla, 550 oli vangittuna, 55:tä pidettiin panttivankina ja 95 oli kadonneena;
62.	kehottaa EU:ta kiireellisesti tukemaan luotettavia tiedotusvälineitä ja tiedotuskanavia, jotka edistävät viranomaisten vastuuvelvollisuutta ja tukevat demokratiaan siirtymistä, ja painottamaan samalla, että moniarvoisuuden, avoimuuden ja riippumattomuuden periaatteita on noudatettava; korostaa faktantarkistajien roolia mediaympäristössä, sillä he varmistavat, että yleisö voi luottaa saamaansa tietoon; on huolissaan siitä, että he ovat tämän vuoksi keskeisiä kohteita disinformaatiota, propagandaa ja valeuutisia tuottavien ja levittävien epäliberaalien hallintojen hyökkäyksille; tuomitsee SLAPP‑kanteiden laajamittaisen käytön toimittajien, aktivistien, ammattiyhdistysaktivistien ja ihmisoikeuksien puolustajien vaientamiseksi maailmanlaajuisesti; pitää tässä yhteydessä myönteisenä direktiiviä, jonka tarkoituksena on suojella toimittajia ja ihmisoikeuksien puolustajia perusteettomilta oikeustoimilta ja SLAPP-kanteilta; kannustaa EU:n ulkopuolisten maiden lainsäätäjiä laatimaan lainsäädäntöä, jolla on sama tavoite, osana laajempia toimia tiedotusvälineiden vapauden ja moniarvoisuuden edistämiseksi ja suojelemiseksi; vaatii, että tiedotusvälineiden vapauteen kohdistuvat hyökkäykset sekä tiedonsaantioikeuden jatkuva ja järjestelmällinen heikentäminen otetaan huomioon, kun EU valvoo kansainvälisten sopimusten noudattamista;
63.	suhtautuu myönteisesti komission aikomukseen rahoittaa hankkeita, joilla autetaan toimittajia oikeudellisissa ja käytännön kysymyksissä myös unionin ulkopuolella Euroopan demokratiatoimintasuunnitelman avulla; kehottaa unionia tehostamaan toimiaan kohderyhmään kuuluvien toimittajien auttamiseksi kaikkialla maailmassa ja muistuttaa, että riippumattomat toimittajat ovat avainasemassa, kun torjutaan demokratioita heikentävää disinformaatiota; panee merkille tämän tavoitteen saavuttamista edistävät ohjelmat, kuten Media4Democracy-ohjelman, joka ei ole tällä hetkellä käytössä, ja muut EU:n rahoittamat toimet, mukaan lukien eurooppalaisen demokratiarahaston toimet; pitää erittäin valitettavana päätöstä lopettaa rahoitus Radio Free Europe/Radio Liberty-, Radio Free Asia- ja Voice of America -tiedotusvälineille, joilla on keskeinen rooli disinformaation torjunnassa, demokraattisten arvojen edistämisessä ja raportoinnissa paikoissa, joissa lehdistönvapautta rajoitetaan vakavasti tai joissa sitä ei ole; kehottaa EU:ta ryhtymään kiireesti toimiin ja myöntämään tarvittavaa rahoitusta sen varmistamiseksi, että lehdistönvapautta rajoittavissa maissa on tarjolla luotettavia uutislähteitä;
64.	on edelleen syvästi huolissaan lehdistönvapauden heikkenemisestä kaikkialla maailmassa; tuomitsee toimittajien, ihmisoikeuksien puolustajien ja kansalaisjärjestöjen sensuurin niin kutsuttuja ulkomaisia agentteja koskevien lakien sekä muiden lainsäädännöllisten ja muiden kuin lainsäädännöllisten toimenpiteiden avulla, joita autoritaariset ja epäliberaalit hallinnot ovat toteuttaneet;
65.	vahvistaa olevansa sitoutunut suojelemaan ja edistämään akateemista vapautta, joka on avoimen ja demokraattisen yhteiskunnan keskeinen osatekijä; korostaa, että akateemista vapautta vastaan hyökkäävät autoritaaristen ja totalitaaristen hallintojen lisäksi myös ääriryhmät ja populistit kaikkialla maailmassa; vaatii kehittämään akateemisen vapauden vertailuarvoja akateemisiin luokituksiin, menettelyihin ja kriteereihin liittyvää institutionaalista laadunvarmistusta varten;
66.	nostaa esiin Radio Free Europen / Radio Libertyn kaltaisten organisaatioiden korvaamattoman työn demokratian, tiedotusvälineiden moniarvoisuuden ja puolueettoman tiedon saatavuuden edistämisessä; kehottaa kiinnittämään huomiota siihen, että jos demokratian ääni hiljennetään, demokratian arvojen vastaisen propagandan on helppo päästä vallalle; korostaa tarvetta varmistaa tällaisten organisaatioiden jatkuva rahoitus ja kehottaa EU:ta lisäämään niille osoittamaansa rahoitusta ja täyttämään mahdollisesti syntyvät tutkimuksiin liittyvät aukot;
67.	panee huolestuneena merkille, että yli puolet maailman väestöstä elää ympäristössä, jossa akateemista vapautta ei ole lainkaan tai sitä rajoitetaan tiukasti, millä on vakavia seurauksia koulutusta koskevan oikeuden, tieteellisen edistyksen hyödyntämisen sekä mielipiteen- ja ilmaisunvapauden kannalta; kehottaa EU:ta ja sen jäsenvaltioita tehostamaan toimiaan sensuroinnin, akateemiseen vapauteen kohdistuvien uhkien tai hyökkäysten ja erityisesti tutkijoiden vangitsemisen lopettamiseksi kaikkialla maailmassa; pitää myönteisenä vaarassa olevien tutkijoiden sisällyttämistä ihmisoikeuspuolustajia koskevaan EU:n mekanismiin; kehottaa komissiota varmistamaan edelleen korkean tason tuen Global Campus of Human Rights -verkostolle, joka on tarjonnut turvallisen tilan opiskelijoille ja tutkijoille, jotka ovat joutuneet pakenemaan maastaan puolustaessaan demokratiaa ja ihmisoikeuksia;
Alkuperäiskansojen oikeudet
68.	pitää valitettavana, että alkuperäiskansoihin kohdistuu edelleen kaikkialla maailmassa laajamittaista ja järjestelmällistä syrjintää ja vainoa, pakkomuutot mukaan lukien; tuomitsee alkuperäiskansojen oikeuksia tukevien ihmisoikeuksien ja maaoikeuksien puolustajien mielivaltaiset pidätykset ja surmaamiset; korostaa, että alkuperäiskansojen oikeuksien ja perinteisten käytäntöjen edistäminen on avainasemassa kestävän kehityksen saavuttamisessa, ilmastonmuutoksen torjunnassa ja biologisen monimuotoisuuden säilyttämisessä; kehottaa hallituksia painokkaasti kehittämään ympäristöpolitiikkoja, joissa kunnioitetaan taloudellisia, sosiaalisia ja kulttuurisia oikeuksia ja joissa huomioidaan alkuperäiskansat ja paikalliset yhteisöt YK:n kestävän kehityksen tavoitteiden mukaisesti; kehottaa jälleen EU:ta, sen jäsenvaltioita ja niiden kumppaneita kansainvälisessä yhteisössä toteuttamaan kaikki tarvittavat toimenpiteet, joilla varmistetaan alkuperäiskansojen oikeuksien tunnustaminen, suojelu ja edistäminen, niiden kieliin, maihin, alueisiin ja resursseihin liittyvät oikeudet mukaan lukien, sellaisina kuin ne määritellään YK:n alkuperäiskansojen oikeuksien julistuksessa, mukaan lukien vapaan ja tietoon perustuvan ennakkosuostumuksen periaate; kehottaa kaikkia valtioita varmistamaan, että alkuperäiskansat ja paikallisyhteisöt otetaan mukaan kansainvälisen ilmastodiplomatian neuvotteluihin ja päätöksentekoprosesseihin; kannustaa komissiota jatkamaan alkuperäiskansojen ja EU:n välisen vuoropuhelun ja yhteistyön edistämistä;
Yleisön osallistumisoikeus
69.	toteaa, että autoritaarisissa, totalitaarisissa ja epäliberaaleissa hallinnoissa ei kunnioiteta oikeutta osallistua vapaisiin ja oikeudenmukaisiin vaaleihin; korostaa, että tällaiset hallinnot järjestävät vilpillisiä vaaleja valtansa pönkittämiseksi, koska niissä ei ole todellista poliittista kilpailua ja moniarvoisuutta; on huolestunut vaaliprosessien nykysuuntauksista, kuten äänestysaktiivisuuden laskusta ja demokratian toteutumisesta käytännössä tai vaalien uskottavuutta koskevien kiistojen lisääntymisestä; korostaa erittäin huolestuneena, että jotkut maat sekaantuvat yhä enemmän muiden maiden vaaleihin hybriditaktiikalla; vahvistaa, että on lisättävä naisten, nuorten ja haavoittuvassa asemassa olevien ryhmien poliittista edustusta ja taattava vähemmistöjen julkinen osallistuminen; korostaa, että epäluottamusta vaaliprosessia kohtaan voivat lisätä paitsi sääntöjenvastaisuudet myös julkiset lausunnot, kuten osallistujien esittämät lausunnot; painottaa, että yleisön käsitys vaaliprosessista on yhtä tärkeä kuin itse prosessi, sillä sen manipulointi voi johtaa polarisaatioon tai kohdennettuihin hyökkäyksiin; kehottaa EU:n ulkopuolisia maita tehostamaan pyrkimyksiään tiedottaa selvästi kaikista vaaliprosessiensa ja -järjestelmiensä vaiheista sekä vastuuvelvollisuusmekanismeista, joita voidaan käyttää sääntöjenvastaisuustapauksissa; kehottaa EUH:ta ja komissiota analysoimaan ja raportoimaan parlamentille niiden tekemistä aloitteista, joilla puututaan tekoälyn asettamiin haasteisiin vaaliprosesseissa;
Ihmisoikeudet, liiketoiminta ja kauppa
70.	korostaa kaupan merkitystä keskeisenä välineenä EU:n kumppanimaiden ihmisoikeustilanteen edistämisessä ja parantamisessa; kehottaa komissiota parantamaan EU:n kauppa-, investointi- ja kehityspolitiikkojen välistä koordinointia ja asettamaan ihmisoikeuksien kehittämisen etusijalle ja edistämään sitä EU:n kauppapolitiikan avulla, myös yleisen tullietuusjärjestelmän (GSP+) puitteissa; panee kuitenkin merkille, että joissakin asianomaisissa maissa tilanne on kohentunut vain vähän tai ei lainkaan; korostaa, että valtioilla ja muilla toimijoilla, kuten yrityksillä, on vastuu hillitä ilmastonmuutoksen vaikutuksia, ehkäistä niiden kielteisiä vaikutuksia ihmisoikeuksiin ja edistää asianmukaista ja ihmisoikeusvelvoitteiden mukaista toimintapolitiikkaa; pitää valitettavina joidenkin kohtuuttomien ja hyväksikäyttöön perustuvien liiketoimien haitallisia vaikutuksia ihmisoikeuksiin ja demokratiaan; suhtautuu myönteisesti yhdenmukaistamiseen, joka perustuu yritysten kestävää toimintaa koskevasta huolellisuusvelvoitteesta annettuun EU:n direktiiviin ja sitoviin EU:n sääntöihin yritysten vastuullisesta toiminnasta työntekijöiden oikeuksien sekä ihmis- ja ympäristöoikeuksien osalta; pitää lisäksi myönteisenä asetusta pakkotyöllä valmistettujen tuotteiden kieltämisestä unionin markkinoilla[footnoteRef:11] ja kehottaa panemaan sen nopeasti täytäntöön jäsenvaltioissa; kehottaa panemaan täytäntöön EU:n oikeusasiamiehen suosituksen kanteluiden käsittelyportaalin perustamisesta EU:n kaupan ja rahoitusvälineiden puitteissa ja mukauttamaan komission keskitettyä asiointipistettä niin, että sinne on mahdollista kannella ihmisoikeuslausekkeiden noudattamisen laiminlyönneistä, ja toteaa, että portaalin ja asiointipisteen olisi oltava helposti saatavilla, kansalaisystävällisiä ja avoimia; kehottaa EU:ta jatkamaan toimiaan lapsityövoiman käytön sekä pakko- ja orjatyön lakkauttamiseksi; korostaa sellaisten korjaavien toimenpiteiden ja sellaisen oikeussuojan saatavuuden merkitystä, jotka ovat yritystoimintaa ja ihmisoikeuksia koskevien YK:n ohjaavien periaatteiden mukaisia, mukaan lukien taloudelliset ja muut kuin taloudelliset toimenpiteet, ja joiden yhteydessä kuullaan uhreja; kehottaa neuvostoa antamaan EU:lle kunnianhimoisen valtuutuksen, jotta se voi mahdollisimman pian osallistua käynnissä oleviin neuvotteluihin yritystoimintaa ja ihmisoikeuksia koskevasta YK:n oikeudellisesti sitovasta välineestä; [11:  	Ehdotus Euroopan parlamentin ja neuvoston asetukseksi pakkotyöllä valmistettujen tuotteiden kieltämisestä unionin markkinoilla (COM(2022)0453).] 

71.	korostaa, että mikroyritykset sekä pienet ja keskisuuret yritykset ovat usein paikallisen talouden liikkeellepaneva voima monilla alueilla maailmassa ja että yhä useammat niistä ovat naisten johtamia; korostaa, että 90 prosenttia kaikista yrityksistä on mikro- ja pk-yrityksiä, niissä on 60–70 prosenttia työpaikoista ja niiden osuus maailmanlaajuisesta bruttokansantuotteesta on 50 prosenttia; korostaa mikro- ja pk‑yritysten merkitystä Agenda 2030 -toimintaohjelman edistämisessä ja pyrittäessä saavuttamaan sellaiset kestävän kehityksen tavoitteet kuin köyhyyden poistaminen ja ihmisarvoiset työolot kaikille;
Ihmisoikeudet ja digitaaliteknologia
72.	pitää huolestuttavana tekoälyn demokratialle ja ihmisoikeuksille mahdollisesti aiheuttamaa uhkaa, erityisesti jos sitä ei säännellä asianmukaisesti; painottaa, että uudet ja kehitteillä olevat teknologiat edellyttävät valvontaa, vankkumatonta avoimuutta ja asianmukaisia suojatoimia sekä ihmisoikeusperustaista lähestymistapaa; suhtautuu myönteisesti digitaalisesta diplomatiasta 26. kesäkuuta 2023 annettuihin neuvoston päätelmiin, joilla vahvistetaan EU:n roolia ja johtoasemaa maailmanlaajuisessa digitaalisessa hallinnossa ja erityisesti sen asemaa demokratian periaatteisiin perustuvan maailmanlaajuisen digitaalisen säännöstön kehittäjänä; suhtautuu tässä yhteydessä myönteisesti EU:n tekoälysäädöksen hyväksymiseen, sillä sen avulla pyritään tekoälyä koskevien sääntöjen yhdenmukaistamiseen, jotta voidaan suojella ihmisoikeuksia, ja etuihin, joita tekoäly voi tarjota ihmisten hyvinvoinnille; on erittäin huolissaan tekoälyn ja syväväärennösten väärinkäytön haitallisista seurauksista erityisesti naisille ja lapsille; panee huolestuneena merkille tiedonsaantioikeuteen ja lehdistönvapauteen kohdistuvat haittavaikutukset, joita koituu valeuutisten tehtailusta, mukaan lukien tekoälyn nopea kehitys ja sitä seurannut disinformaation tuottamisen valtaistuminen[footnoteRef:12]; tuomitsee sen, että uusia ja kehittyviä teknologioita, kuten kasvontunnistusteknologia ja digitaalinen valvonta, käytetään pakkokeinoina ja välineenä ihmisoikeuksien puolustajien, aktivistien, toimittajien ja asianajajien yhä lisääntyvässä häirinnässä, pelottelussa ja vainoamisessa; kehottaa neuvostoa merkitsemään tällaisiin käytäntöihin osallistuvat valtiolliset ja valtiosta riippumattomat toimijat EU:n maailmanlaajuisen ihmisoikeuspakotejärjestelmän mukaiseen luetteloon; panee huolestuneena merkille tekoälyn nopean kehityksen sotilaallisissa sovelluksissa sekä sellaisten autonomisten järjestelmien mahdollisen kehittämisen ja käyttöönoton, joiden avulla voitaisiin päättää elämästä ja kuolemasta ilman ihmisen panosta; [12:  	Toimittajat ilman rajoja, ”2023 World Press Freedom Index – journalism threatened by fake content industry”, https://rsf.org/en/2023-world-press-freedom-index-journalism-threatened-fake-content-industry.] 

73.	muistuttaa, että sellaisiin EU:n ulkopuolisiin maihin suuntautuva vakoiluohjelmien kauppa, joissa näitä välineitä käytetään ihmisoikeusaktivisteja, toimittajia ja hallituksen arvostelijoita vastaan, on vastoin perusoikeuskirjassa vahvistettuja perusoikeuksia;
74.	suhtautuu myönteisesti siihen, että Euroopan neuvosto hyväksyi toukokuussa 2024 ensimmäisen tekoälyä ja ihmisoikeuksia, demokratiaa ja oikeusvaltioperiaatetta koskevan puiteyleissopimuksen, jolla pyritään varmistamaan, että tekoälyjärjestelmien koko elinkaaren aikana toteutettavat toimet ovat täysin ihmisoikeuksien, demokratian ja oikeusvaltioperiaatteen mukaisia; toistaa, että lainsäädännössä on tarpeen kiinnittää enemmän huomiota tekoälyjärjestelmien elinkaaren aikana toteutettavista toimista aiheutuviin perusteellisiin muutoksiin, jotka voivat edistää ihmisten vaurautta, yksilöllistä ja sosiaalista hyvinvointia, kestävää kehitystä, sukupuolten tasa-arvoa sekä kaikkien naisten ja tyttöjen vaikutusmahdollisuuksia, mutta joihin liittyy myös riski, että ne synnyttävät tai pahentavat eriarvoisuutta ja edistävät verkkoväkivaltaa ja fyysistä väkivaltaa, mukaan lukien naisten ja haavoittuvimmassa asemassa olevien ihmisten kokema väkivalta;
75.	korostaa, että internetin olisi oltava paikka, jossa vallitsee sananvapaus; katsoo kuitenkin, että yksilöiden oikeuksia on kunnioitettava; katsoo, että mahdollisuuksien mukaan sitä, mitä pidetään laittomana verkon ulkopuolella, olisi pidettävä laittomana verkossa; on huolissaan internetin sulkemisten lisääntymisestä; korostaa, että internetin sulkemista käyttävät usein autoritaariset hallinnot muun muassa poliittisen erimielisyyden vaientamiseen ja poliittisen vapauden rajoittamiseen; kehottaa EU:ta torjumaan kiireellisesti tätä hälyttävää ilmiötä muun muassa harkitsemalla sitä, että EU:hun sijoittautuneet palveluntarjoajat voisivat tarjota turvallisia viestintävälineitä henkilöille, joilta pääsy verkkoon on evätty näistä syistä; kehottaa EU:ta suhtautumaan tiukasti kaikkiin teknologiajättien yrityksiin kiertää tai horjuttaa kansallisia oikeusjärjestelmiä ja riippumattomien tuomioistuinten päätöksiä sekä suojelemaan demokratian periaatteita ja toteuttamaan toimenpiteitä vaalien luotettavuuden varmistamiseksi ja tiedonsaantioikeuden suojelemiseksi erityisesti vaalien aikana;
°
°     °
76.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, ihmisoikeuksista vastaavalle Euroopan unionin erityisedustajalle, jäsenvaltioiden hallituksille ja parlamenteille, Yhdistyneiden kansakuntien turvallisuusneuvostolle, Yhdistyneiden kansakuntien pääsihteerille, Yhdistyneiden kansakuntien yleiskokouksen 79. istunnon puheenjohtajalle, YK:n ihmisoikeusneuvoston puheenjohtajalle, YK:n ihmisoikeusvaltuutetulle ja Euroopan unionin edustustojen päälliköille.

